**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԸՆՏՐԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ԿՈՒՍԱԿՑՈՒԹՅՈՒՆՆԵՐԻ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ», «ԵՐԵՎԱՆ ՔԱՂԱՔՈՒՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ», «ԻՐԱՎԱԲԱՆԱԿԱՆ ԱՆՁԱՆՑ ՊԵՏԱԿԱՆ ԳՐԱՆՑՄԱՆ, ԻՐԱՎԱԲԱՆԱԿԱՆ ԱՆՁԱՆՑ ԱՌԱՆՁՆԱՑՎԱԾ ՍՏՈՐԱԲԱԺԱՆՈՒՄՆԵՐԻ, ՀԻՄՆԱՐԿՆԵՐԻ ԵՎ ԱՆՀԱՏ ՁԵՌՆԱՐԿԱՏԵՐԵՐԻ ՊԵՏԱԿԱՆ ՀԱՇՎԱՌՄԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՊԵՏԱԿԱՆ ՏՈՒՐՔԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», «ՔԱՂԱՔԱՑԻԱԿԱՆ ԾԱՌԱՅՈՒԹՅԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՀԱՆՐԱՔՎԵԻ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՏԵՂԱԿԱՆ ՀԱՆՐԱՔՎԵԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», «ԿՈՌՈՒՊՑԻԱՅԻ ԿԱՆԽԱՐԳԵԼՄԱՆ ՀԱՆՁՆԱԺՈՂՈՎԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔԸ ՉԵՂՅԱԼ ՃԱՆԱՉԵԼՈՒ ՄԱՍԻՆ», «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԸՆՏՐԱԿԱՆ ՕՐԵՆՍԳԻՐՔ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ**

**ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ», «ՀԱՆՐԱՔՎԵԻ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ», «ՏԵՂԱԿԱՆ ՀԱՆՐԱՔՎԵԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»**

**ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ՆԱԽԱԳԾԵՐԻ ՓԱԹԵԹԻ ԸՆԴՈՒՆՄԱՆ**

1. **Առկա իրավիճակը և իրավական ակտի ընդունման անհրաժեշտությունը.**

Ժողովրդավարության ամրապնդման գործում առանցքային նշանակություն ունի ժողովրդավարական ինստիտուտների, մասնավորապես՝ ընտրական համակարգի շարունակական բարելավումը։ Ընտրական օրենսդրությունը բարեփոխելու նախաձեռնությունը Հայաստանի Հանրապետությունում սկիզբ է առել դեռևս 2018 թվականի ժողովրդավարական գործընթացների ընթացքում, որի արդյունքում մշակվեց Հայաստանի Հանրապետության ընտրական օրենսգրքում (այսուհետ նաև՝ Ընտրական օրենսգիրք) փոփոխությունների նախագիծը: Ընտրական օրենսդրության բարելավման քաղաքականությունը շարունակվեց նաև հետագայում։ Այն ամրագրվեց ՀՀ Կառավարության՝ 2019 թվականի հոկտեմբերի 10-ի՝ «ՀՀ դատական և իրավական բարեփոխումների 2019-2023թթ․ ռազմավարությունը և դրանից բխող միջոցառումների ծրագիրը հաստատելու մասին» որոշմամբ[[1]](#footnote-1)։ Արդյունքում 2021թ. ապրիլի 1-ին Ընտրական օրենսգրքում կատարված փոփոխություններով անցում կատարվեց մաքուր համամասնական ընտրակարգի, հաջորդ փուլով՝ 2021թ. ապրիլի 28-ին Քրեական օրենսգրքում և Վարչական իրավախախտումների վերաբերյալ ՀՀ օրենսգրքում նախատեսվեցին ընտրական օրենսդրության խախտման համար պատասխանատվություն նախատեսող մի շարք նորմեր։ Իսկ ավելի ուշ՝ 2021 մայիսի 7-ին, Ընտրական օրենսգրքում և հարակից օրենքներում կատարված մեծածավալ փոփոխություններով ընտրական օրենսդրությունը ենթարկվեց էական բարեփոխման։

Ընտրական օրենսդրությունը բարեփոխելու անհրաժեշտությունը վերահաստատվեց նաև Հայաստանի Հանրապետության դատական և իրավական բարեփոխումների` 2022-2026 թվականների ռազմավարությամբ, որը նախատեսում է մինչև 2023թ. 1-ին կիսամյակը մշակել ընտրական օրենսդրության փոփոխություններ նախատեսող իրավական ակտերի նախագծերի փաթեթ՝ հիմք ընդունելով 2018-2021թթ. կատարաված ընտրական բարեփոխումների վերաբերյալ միջազգային կառույցների դիրքորոշումը, ինչպես նաև 2021թ. տեղի ունեցած Ազգային ժողովի և տեղական ինքնակառավարման մարմինների ընտրությունների ընթացքում գույքագրված խնդիրները։

2021 թվականի հունիսի 20-ին կայացած Ազգային ժողովի արտահերթ ընտրությունների և 2021-2022թթ. համամասնական ընտրակարգով անցկացված տեղական ինքնակառավարման մարմինների ընտրությունների ընթացքում ծագել են բազմաթիվ խնդիրներ, որոնք արձանագրվել են ինչպես իրավակիրառ մարմինների, այնպես էլ դիտորդական առաքելություն իրականացրած տեղական և միջազգային կազմակերպությունների և ընտրություններին մասնակցած քաղաքական ուժերի կողմից։

Հաշվի առնելով վերոնշյալը՝ առաջարկվում է Հայաստանի Հանրապետության ընտրական օրենսգրքում փոփոխություններ և լրացումներ կատարելու մասին ներկայացված նախագծով ու վերջինիս կից ներկայացված նախագծերի փաթեթով լուծել ի հայտ եկած խնդիրները։

* Թեև նախորդիվ տեղի ունեցած ընտրությունների անցկացման համար մատչելիությանն ուղղված տարբեր միջոցառումներ են իրականացվել, բայց, տեղամասային կենտրոնների մեծ մասը դեռևս մատչելի չեն հաշմանդամություն կամ տեղաշարժման (հենաշարժական) դժվարություններ ունեցող անձանց համար։ Ընտրական օրենսդրությամբ բավարար իրավական երաշխիքների ընդլայնումը խթան կհանդիսանար պետության կողմից հաշմանդամություն և տեղաշարժման (հենաշարժական) դժվարություններ ունեցող անձանց ընտրական իրավունքի իրականացման նպատակով անհրաժեշտ համալիր միջոցառումներ իրականացնելու համար։
* Ներկայումս Կենտրոնական ընտրական հանձնաժողովի աշխատակազմում իրա­կա­նացվում է քաղաքացիական ծառայություն և սահմանված չեն առանձ­նա­հատ­կություններ: Այսպիսով, Կենտրոնական ընտրական հանձ­նա­ժո­ղովը, լինելով ան­կախ սահմանադրական մարմին, պետք է ունենա աշխա­տա­կազմի ձևա­վոր­ման օրենքով սահմանված այնպիսի առանձնա­հատ­կություններ, որոնք կերաշ­խա­վորեն վերջինիս ինքնուրունությունն ու անկախությունը քաղաքական իշխա­նութ­յունից։
	+ Սահմանադրությունը, ինչպես նաև Ընտրական օրենսգիրքը արգելում են ընտրությունների նշանակումն ու անցկացումն արտակարգ և ռազմական դրության պայմաններում։ Օրենքով կարգավորված չեն այն դեպքերը, երբ ռազմական կամ արտակարգ դրություն հայտարարվում է ընտրություններ նշանակվելուց հետո կամ քվեարկության օրվանից հետո՝ մինչև ընտրությունների արդյունքների ամփոփումը, ինչպես նաև հստակ չէ ընտրական գործընթացի ընթացքի կարգավորումը ռազմական կամ արտակարգ դրության ավարտից հետո:
* Ընտրական ցուցակները ճշգրտելու համար կարևոր նշանակություն ունի ընտրողի անձը հաստատող մեկ միասնական փաստաթղթի՝ նույնականացման քարտի ներդրումը, ներկայիս նույնականացման քարտի, կենսաչափական անձնագրի, ոչ կենսաչափական անձնագրի, անձնագրին կամ նույնականացման քարտին փոխարինող՝ լիազոր մարմնի կողմից տրված ժամանակավոր փաստաթղթի փոխարեն:
* Համամասնական ընտրակարգով տեղական ինքնակառավարման մարմինների ընտրությունների ժամանակ կուսակցությունների (կուսակցությունների դաշինքների) նախընտրական հիմնադրամները մասնավոր բանկերում ձևավորելու պրակտիկան ցույց տվեց, որ նախընտրական հիմնադրամների կառավարման և ֆինանսական վերահսկողության ու թափանցիկության ապահովման, ինչպես նաև օրենսդրության միատեսակ կիրառումն ապահովելու տեսանկյունից բազմաթիվ, այդ թվում նաև օբյեկտիվ, խնդիրներ ի հայտ եկան։
* Համամասնական ընտրակարգով տեղական ինքնակառավարման մարմինների ընտրությունների արդյունքում ձևավորված ավագանիների առաջին նիստերի ընթացքում ի հայտ եկած խնդիրները ցույց տվեցին, որ այդ գործընթացի օրենսդրական կարգավորումները թերի են։
* Ընտրական օրենսգրքի 2021 թվականի բարեփոխումներով առաջարկվեց ընտրությունների ֆինանսական վերահսկողության գործառույթը վերապահել Կոռուպցիայի կանխարգելման հանձնաժողովին։ Անցած ժամանակաշրջանի փորձը և ուսումնասիրությունները վկայում են, որ այս մոտեցման իրագործումը կարող է լրջագույն խնդիրներ ստեղծել՝ այդ թվում անկանխատեսելի։ Միևնույն ժամանակ միջազգային փորձագետները («Ժողովրդավարություն` իրավունքի միջոցով» եվրոպական հանձնաժողովն իր 20.06.2011 թվականի թիվ CDL-AD(2011)020 կարծիք[[2]](#footnote-2)) արձանագրել են, որ ընտրական գործընթացների նկատմամբ վերահսկողություն իրականացնող մարմինը պետք է օժտված լինի բավարար անկախությամբ։ Կենտրոնական ընտրական հանձնաժողովը, որպես Սահմանադրությամբ նախատեսված անկախ մարմին, Կոռուպցիայի կանխարգելման հանձնաժողովի համեմատ օժտված է ավելի բարձր՝ Սահմանադրությամբ երաշխավորված անկախությամբ։
* Կենտրոնական ընտրական հանձնաժողովը սահմանադրական կարգավիճակով օժտված անկախ պետական մարմին է։ Սահմանադրության 194-րդ հոդվածի համաձայն՝

«1. Կենտրոնական ընտրական հանձնաժողովն անկախ պետական մարմին է, որը կազմակերպում է Ազգային ժողովի և տեղական ինքնակառավարման մարմինների ընտրությունները, հանրաքվեները, ինչպես նաև վերահսկողություն է իրականացնում դրանց օրինականության նկատմամբ:

2. Օրենքով սահմանված դեպքերում և կարգով Կենտրոնական ընտրական հանձնաժողովն ընդունում է ենթաօրենսդրական նորմատիվ իրավական ակտեր:

3. Կենտրոնական ընտրական հանձնաժողովը հաղորդում է ներկայացնում Ազգային ժողով իր գործունեության մասին:

4. Ընտրական հանձնաժողովների համակարգը, ընտրական հանձնաժողովների լիազորությունները, կազմավորման և գործունեության կարգը, գործունեության երաշխիքները սահմանվում են Ընտրական օրենսգրքով:»։

Նման կարգավիճակ Կենտրոնական ընտրական հանձնաժողովը ձեռք է բերել 2015 թվականի սահմանադրական փոփոխությունների արդյունքում։

2015 թվականի ՀՀ սահմանադրական փոփոխություններով նախատեսված կանոնակրգումներին համապատասխան՝ 2016 թվականին ընդունված Հայաստանի Հանրապետության ընտրական օրենսգրքով սահմանվեցին Կենտրոնական ընտրական հանձնաժողովի անկախության մի շարք երաշխիքներ, որոնք արտացոլվեցին Կենտրոնական ընտրական հանձնաժողովի կազմավորման կարգի, ընտրական հանձնաժողովների ֆինանսավորման, ընտրական հանձնաժողովների անդամների վարձատրության, ընտրական հանձնաժողովների անդամների կարգավիճակի վերաբերյալ դրույթներում։

Անկախ ընտրական մարմինների (ընտրական հանձնաժողովների) կողմից ընտրությունների անցկացման պահանջը ժողովրդավարական ընտրությունների միջազգային չափանիշներից է։

Ընտրությունների օրենսդրական դաշտի վերլուծության վերաբերյալ ԵԱՀԿ/ԺՀՄԻԳ-ի առաջարկությունների VI բաժնում նշված է. «Անկախ ձևավորման եղանակից և սեփական համոզմունքներից՝ ընտրական հանձնաժողովները պետք է աշխատեն անկախ, կոլեգիալ և անաչառ։ Ձևավորման իսկ պահից ընտրական հանձնաժողովները պետք է ծառայեն բոլոր քաղաքացիների և ընտրական գործընթացի մասնակիցների շահերին։ Որևէ ընտրական մարմին իր պարտականությունները կատարելիս չպետք է ցուցադրի ընտրովի մոտեցում։»[[3]](#footnote-3)։

Անկախ Պետությունների Համագործակցության մասնակից պետություններում ժողովրդավարական ընտրությունների, ընտրական իրավունքների և ազատությունների չափանիշների մասին Կոնվենցիայի 11-րդ հոդվածի 1-ին և 2-րդ մասերում նշված է.

«1. Ընտրությունների նախապատրաստումը և անցկացումը, քաղաքացիների ընտրական իրավունքների ապահովումն ու պաշտպանությունը, դրանց պահպանման նկատմամբ վերահսկողությունը դրվում է ընտրական մարմինների (ընտրական հանձնաժողովների) վրա, որոնց կարգավիճակը, իրավասությունները և լիազորությունները սահմանվում են Սահմանադրությամբ, օրենսդրական այլ ակտերով:

2. Չի թույլատրվում այլ համակարգերի (մարմինների, կազմակերպությունների) ստեղծումը և գործունեությունը, որոնք փոխարինում են ընտրական մարմիններին կամ ամբողջապես կամ մասամբ իրականացնում են նրանց գործառույթները կամ խոչընդոտում են նրանց օրինական գործունեությանը կամ ապօրինաբար միջամտում են նրանց գործունեությանը կամ յուրացնում են նրանց կարգավիճակը և լիազորությունները:» [[4]](#footnote-4)։

Միժամանակ, ընտրական հանձնաժողովների անկախության բաղադրիչ է դիտվում ընտրական հանձնաժողովների աշխատակազմն ինքնուրույն և անկախ ձևավորելու, նրա գործունեության կարգը սահմանելու լիազորությամբ օժտված լինելը։ Ընտրական հանձնաժողովների կամ ընտրությունները կազմակերպող մարմինների լայն իմաստով անկախության հարցերին բազմիցս անդրադարձ են կատարել և կատարում գիտականանները։

Այսպես, պրոֆեսոր Ն․ Չիզմանը և Է․ Յորգենն ընտրական հանձնաժողովների անկախությանը նվիրված իրենց հետազոտությունում նշում են, որ «հանձնաժողովականների ընտրության և քարտուղարության ձևավորման կարգը և նրանց պաշտոնավարման անվտանգությունը կարևոր դեր է խաղում քաղաքական ճնշումներին դիմակայելու գործում հանձնաժողովի կարողության ձևավորման հարցում»։ Միևնույն ժամանակ նշում են, որ թեև այս ոլորտում հիմնական ուշադրությունը կենտրոնանում են հանձնաժողովի նախագահի և հանձնաժողովի անդամների վրա, սակայն «Գործադիր տնօրենի և քարտուղարության նշանակման գործընթացը նույնպես կարևոր է` ապահովելու համար, որ հանձնաժողովականները լինեն լիովին կազմակերպության վերահսկողության ներքո»։ Հեղինակները բարձրաձայնում են նաև ընտրական հանձնաժոովներում վարձատրության, աշխատակիցների հավաքագրման և նրան աշխատանքները վերահսկելու հնարավորությունների մասին՝ դիտելով նշվածները որպես անկախության երաշխիքներ[[5]](#footnote-5)։

International IDEA հեղինակավոր կազմակերպության հրատարակությամբ Օ. Ջոզեֆի կողմից ներկայացված հետազոտության մեջ նշվում է. «Անձնակազմի պահանջների որոշումը, ինչպես նաև այն պայմանները, որոնց դեպքում անձնակազմը հավաքագրվում և ազատվում է աշխատանքից, ինչպես նաև գործուղված անձնակազմի հավաքագրման վրա անկախ վերահսկողություն ունենալը ընտրությունները կազմակերպող մարմինների անկախության անբաժանելի մասն է: Աշխատակազմի հավաքագրման և վարձատրության քաղաքականությունը, որը պաշտոնապես առանձնացված է պետական ​​քաղաքացիական ծառայության քաղաքականությունից, ծառայում է անձնակազմին քաղաքական հովանավորությունից պաշտպանելուն: Ընտրությունները կազմակերպող մարմիններում անկողմնակալության պահպանումը կախված կլինի նրա անձնակազմի գործադիր իշխանությունից անկախությունից: Ընտրությունները կազմակերպող մարմինների մեծամասնությունն ունեն մշտական ​​անձնակազմ, որն ապահովում է իրենց մանդատի ներքո գործող շարունակական գործողությունները, որոնք տեղի են ունենում ընտրական գործընթացներում: Ընտրությունները կազմակերպող մարմինները նաև հիմնվում են բազմաթիվ ժամանակավոր աշխատողների վրա՝ ընտրությունների օրը և դրա շուրջ՝ աջակցելու ընտրատեղամասում քվեարկության կազմակերպմանը և ընտրողների գրանցման ակտիվ համակարգ ունեցող երկրներում ընտրողների գրանցմանը:» [[6]](#footnote-6)։

Ընտրական մարմինների անկախության երաշխավորման տեսանկյունից ինքնուրույն աշխատակազմ ձևավորելու փորձ կա նաև արտասահմանյան երկրներում։ Այսպես,

**Ղրղզստանի Հանրապետության** 2021 թվականի հունիսի 26-ի օրենքը «Ղրղզստանի Հանրապետության ընտրությունների և հանրաքվեների անցկացման կենտրոնական հանձնաժողովի մասին» սահմանում է․ «1. Կենտրոնական ընտրական հանձնաժողովի գործունեությունն իրականացվու է կոլեգիալ, հրապարակայնորեն և բաց՝ ազատ քննարկման և իր լիազորությունների շրջանակներում հարցերի լուծման հիման վրա։

2. Կենտրոնական ընտրական հանձնաժողովն իրավասում է սկսել աշխատանքը, եթե իր կազմը կազմավորված է Կենտրոնական ընտրական հանձնաժողովի անդամների սահմանված թվի առնվազն 2/3-ի չափով։

3. Կենտրոնական ընտրական հանձնաժողովի գործունեության ներքին կազմակերպման հարցերը սահմանվում են Կենտրոնական ընտրական հանձնաժողովի կանոնակարգով» (հոդված 5)[[7]](#footnote-7)։

Նույն օրենքի 12-րդ հոդվածի համաձայն՝ «1. Կենտրոնական ընտրական հանձնաժողովի գործունեության կազմակերպամեթոդական, տեղեկատվական-վերլուծական, նյութատեխնիկական ապահովումն իրականացնում է Կենտրոնական ընտրական հանձնաժողովի աշխատակազմը։

2. Կենտրոնական ընտրական հանձնաժողովի աշխատակազմի ղեկավարումն իրականացնում է Կենտրոնական ընտրական հանձնաժողովի աշխատակազմի ղեկավարը։

3. Կենտրոնական ընտրական հանձնաժողովը յուրաքանչյուր տարածքային ընտրական հանձնաժողովում ունի մշտական հատուկ ներկայացուցիչ և համակարգային ադմինիստատոր (системный администратор), որոնք իրականացնում են տարածքային ընտրական հանձնաժողովի գործունեության համակարգումը, կազմակերպամեթոդական և նյութատեխնիկական ապահովումը, ինչպես նաև ընտրողների, հանրաքվեի մասնակիցների ցուցակների վարումը, թարմացումն ու հստակեցումը։

4. Հատուկ ներկայացուցիչն ու համակարգային ադմինիստատորը Կենտրոնական ընտրական հանձնաժողովի աշխատակազմի աշխատակիցներ են, որոնք պաշտոնի են նշանակվում համապատասխան տարածքային ընտրական հանձնաժողովում Կենտրոնական ընտրական հանձնաժողովի նախագահի կողմից։ տարածքային ընտրական հանձնաժողովի հատուկ ներկայացուցչի և համակարգային ադմինիստատորի գործունեության կարգը հաստատվում է Կենտրոնական ընտրական հանձնաժողովի որոշմամբ։

5. Կենտրոնական ընտրական հանձնաժողովի աշխատակազմի աշխատակիցները պետական քաղաքացիական ծառայողներ են։

6. Կենտրոնական ընտրական հանձնաժողովի աշխատակազմի կազմակերպական կառուցվածքը և հաստիքային քանակը որոշվում են Կենտրոնական ընտրական հանձնաժողովի նախագահի կողմից։

7. Կենտրոնական ընտրական հանձնաժողովի աշխատակազմի աշխատակիցների իրավունքները, պարտականությունները և պատասխանատվությունը, ինչպես նաև պետական քաղաքացիական ծառայության անցման պայմանները սահմանվում են Ղրղզստանի Հանրապետության օրենսդրությամբ և Կենտրոնական ընտրական հանձնաժողովի նախագահի հաստատած ծառայողական հրահանգներով:»։

**Վրաստանի** Ընտրական օրենսգրքի 7-րդ հոդվածի 5-դ մասի համաձայն՝ «1. Վրաստանի ընտրական վարչարարությունը անկախ վարչական մարմինների համակարգ է, որը իր լիազորությունների շրջանակներում անկախ է այլ պետական ​​մարմիններից և պետք է ստեղշվի սահմանված սույն օրենքի համաձայն: Սույն օրենքով սահմանվում են Վրաստանի ընտրական վարչարարության համակարգի ստեղծման իրավասություններն ու ընթացակարգերը։

2. Վրաստանի ընտրական վարչարարությունը կազմված է.

ա) ԿԸՀ-ից և նրա աշխատակազմից.

բ) Աջարիայի բարձրագույն ընտրական հանձնաժողովից և նրա աշխատակազմից.

գ) ԸԸՀ-ներից.

դ) ՏԸՀ-ներից:

3. ԿԸՀ-ն Վրաստանի ընտրական վարչարարության համակարգի բարձրագույն մարմինն է, որն իր լիազորությունների շրջանակներում կառավարում և վերահսկում է բոլոր մակարդակներում ընտրական հանձնաժողովների գործունեութունը և ապահովում ընտրական օրենսդրության միասնական կիրառումը Վրաստանի ողջ տարածքում։

4. Եթե միաժամանակ անցկացվեն համընդհանուր ընտրություններ և Աջարիայի Գերագույն խորհրդի ընտրություններ, ապա ընդհանուր ընտրությունների համար ստեղծված ԸԸՀ-ները և ՏԸՀ-ները կատարում են ԸԸՀ-ների և ՏԸՀ-ների պարտականությունները։

5. ԿԸՀ-ի և ԿԸՀ-ի աշխատակազմը (բացառությամբ աշխատանքային պայմանագրերով ընդունված անձանց) հանրային ծառայողներ են և նրանց վրա տարածվում է «Հանրային ծառայության մասին» Վրաստանի օրենքը:»:

 Վրաստանի Ընտրական օրենսգրքի 9-րդ հոդվածի 3-դ մասի համաձայն՝ «Ղեկավար անձանց և ԿԸՀ, ԸԸՀ և ՏԸՀ անդամների և ԿԸՀ աշխատակազմի աշխատակիցների աշխատավարձի չափը սահմանում է ԿԸՀ-ն՝ ԿԸՀ-ի, ԸԸՀ-ների և ՏԸՀ-ների ղեկավարների և անդամների, ինչպես նաև ԿԸՀ աշխատակազմի անդամների վարձատրության չափը սահմանում է ԿԸՀ-ն՝ համաձայն «Հանրային հիմնարկներում վարձատրության մասին» Վրաստանի օրենքի»։

Նույն օրենսգրքի 16-րդ հոդվածի համաձայն՝ «1. ԿԸՀ աշխատակազմն ապահովում է ընտրությունների և հանրաքվեների կազմակերպչական, իրավական և տեխնիկական ապահովումը:

2. ԿԸՀ կանոնակարգով սահմանվում են ԿԸՀ աշխատակազմի կառուցվածքը, գործունեության կանոնները և լիազորությունները:

3. Ընտրական վարչակազմի աշխատակիցը (բացառությամբ կուսակցության կողմից սույն օրենքով սահմանված կարգով նշանակված հանձնաժողովի անդամների) կուսակցական գործունեությանը սահմանափակ ներգրավվածություն ունի:

4. Եթե սույն հոդվածով այլ բան նախատեսված չէ, անձը չի կարող աշխատանքի ընդունվել որպես ԿԸՀ աշխատակազմի անդամ, եթե չունի հանրային ​​ծառայողի վկայական և ԿԸՀ-ի կողմից տրված ընտրական կառավարման ծառայողի վկայական, բացառությամբ աշխատանքային պայմանագրով աշխատող անձի։

5. ԿԸՀ-ն հրամանագրով կազմում է հաստիքացուցակում ընդգրկված այն գերատեսչությունների և աշխատողների ցանկը, որոնց գործունեությունը ուղղակիորեն կապված չէ ընտրական ընթացակարգերի հետ և պարտավոր չէ ունենալ ԿԸՀ-ի կողմից տրված ընտրական կառավարման ծառայողի վկայական: Հանրային ծառայողի վկայականը չի պահանջվում այն ​​անձի համար, ով համապատասխանում է «Հանրային ծառայության մասին» Վրաստանի օրենքի 29-րդ հոդվածի 2-րդ կետի պահանջներին»[[8]](#footnote-8):

«Հանրային ծառայության մասին» Վրաստանի օրենքի 29-րդ հոդվածի 2-րդ մասը սահմանում է՝ «Թափուր պաշտոնը զբաղեցնելու համար հայտարարված մրցույթներին մասնակցելիս վկայական չի պահանջվում հետևյալ ծառայողների համար.

ա) գործող ծառայողների,

բ) նախկին ծառայողների։»[[9]](#footnote-9)։

**Ուկրաինայի Հանրապետության** 2004 թվականի հունիսի 30-ի օրենքը «Կենտրոնական ընտրական հանձնաժողովի մասին» սահմանում է.

«1. Հանձնաժողովի գործունեության ապահովումն իր լիազորությունների իրականացման ընթացքում, այդ թվում՝ որպես ընտրողների պետական ​​ռեգիստրի կառավարիչ, վստահված է Հանձնաժողովի քարտուղարությանը: Հանձնաժողովի քարտուղարությունն իրականացնում է կազմակերպչական, իրավական, փորձագիտական, վերլուծական, տեղեկատվական, տեղեկատու և նյութատեխնիկական աշխատանքներ՝ Հանձնաժողովի և նրա անդամների կողմից սույն օրենքով նախատեսված լիազորությունների իրականացմումն ապահովելու նպատակով:

2. Հանձնաժողովի քարտուղարության կառուցվածքի, հաստիքացուցակի և դրանցում փոփոխություններ կատարելու կանոնակարգը հաստատում է Հանձնաժողովը` Հանձնաժողովի նախագահի առաջարկությամբ:

3. Հանձնաժողովի քարտուղարության, Հանձնաժողովի շրջանային և տարածքային ներկայացուցիչները և մյուս աշխատակիցները քաղաքացիական ծառայողներ են, բացառությամբ հովանավորչական ծառայության (патронатной службы) և այն աշխատողների, ովքեր «Քաղաքացիական ծառայության մասին» Ուկրաինայի օրենքին համապատասխան կատարում են սպասարկման գործառույթներ։ (…)» (հոդված 33)[[10]](#footnote-10)։

**Կոսովոյի** ընտրությունների մասին օրենքը, որը կոչվում է Law No. 03 L-073 on General Elections in the Republic of Kosovo, իր 66-րդ հոդվածի 1-2-րդ մասերում սահմանում է ԿԸՀ քարտուղարության մասին՝ համաձայն որի՝ «Քարտուղարությունը ղեկավարում են գլխավոր գործադիր տնօրենը և գործադիր տնօրենի տեղակալը, որոնք երկուսն էլ նշանակվում են ԿԸՀ-ի կողմից: Գործադիր տնօրենը անմիջականորեն հաշվետու է ԿԸՀ-ին:

Գրասենյակի գլխավոր տնօրենի, գործադիր տնօրենի տեղակալի և գրասենյակի գործադիր տնօրենի նշանակման ժամկետները պետք է համապատասխանեն «Քաղաքացիական ծառայության մասին» օրենքին և կարող են երկարաձգվել: ԿԸՀ-ն կարող է ցանկացած պահի պաշտոնանկ անել գործադիր տնօրենին, գործադիր տնօրենի տեղակալին կամ գրասենյակի գործադիր տնօրենին` կիրառելի ընթացակարգերին համապատասխան:»։

Նույն հոդվածի 7-րդ մասի համաձայն՝ «Քարտուղարության աշխատակազմը ընտրվում և աշխատանքի է ընդունվում քարտուղարության գործադիր տնօրենի կողմից՝ Կոսովոյի կառավարության կողմից սահմանված ընթացակարգերին համապատասխան:»[[11]](#footnote-11)։

Կենտրոնական ընտրական հանձնաժողովի քարտուղարության աշխատատեղերի ներքին կազմակերպման և համակարգման կանոնակարգի 31-րդ հոդվածով սահմանված է. «1. Քարտուղարության աշխատակիցները քաղաքացիական ծառայության մաս են կազմում: «Քաղաքացիական ծառայության մասին» օրենքի 12-րդ հոդվածով նախատեսված վարչական անձնակազմի կարգավիճակը գործում է այնքան ժամանակ, քանի դեռ դա չի շոշափում Կենտրոնական ընտրական հանձնաժողովի, Սահմանադրությամբ և Քաղաքացիական ծառայության մասին օրենքի 3.7-րդ հոդվածով երաշխավորված անկախությունը։

2.Քարտուղարության աշխատակազմի հավաքագրումը, առաջխաղա–ցումները և փոխադրումները կատարվում են ԿԸՀ-ի ներքին ընթացակարգերին համապատասխան՝ օրենքով սահմանված կարգով, քանի դեռ դրանք չեն խախտում ԿԸՀ սահմանադրական անկախությունը՝ համաձայն LSHCK-ի 3.7-րդ հոդվածի և սահմանադրական դատարանի N. K073/2016 վճռի։

3. Աշխատանքի կոնկրետ պայմանները, աշխատաժամանակը, աշխատավարձը, աշխատավարձի բարձրացումը, արձակուրդները, ինչպես նաև վարքագծի կանոնները կարգավորվում են ԿԸՀ-ի հատուկ ակտերով` գործադիր տնօրենի առաջարկությամբ:

4. «Հատուկ ծառայությունների համար պայմանագրեր» կոչվող պայմանագրերի հիման վրա ընտրությունների անցկացման գործընթացում հատուկ ծառայություններ կատարելու համար աշխատակիցները ներգրավվում են պայմանագրերով, որոնց համար կիրառվում է հավաքագրման պարզեցված ընթացակարգ։ Վեց ամսից պակաս ժամկետով կատարված նշանակումները կարգավորվում են «Պարտականությունների մասին» օրենքով:»[[12]](#footnote-12)։

Կանոնակարգում նաև սահմանված է, որ ժամանակավոր աշխատողների ներգրավումն իրականացվում է քարտուղարության գործադիր տնօրենի կողմից՝ հաշվի առնելով քարտուղարության ստորաբաժանումների, բաժինների առաջարկություններն ու հարցումները[[13]](#footnote-13)։

Վերոգրյալի ամփոփմամբ կարելի է եզրակացնել, որ ընտրական մարմինների անկախության երաշխիքներից է նաև օրենքի հիման վրա սեփական աշխատակազմը ձևավորելու, աշխատակիցներին ընտրելու, պաշտոնի նշանակելու, պաշտոնից ազատելու այլ երաշխքներ սահմանելու իրավասությամբ օժտված լինելը։

Հայաստանի Հանրապետությունում ընտրությունները կազմակերպող մարմինը Կենտրոնական ընտրական հանձնաժողովն է, որում աշխատանքը քաղաքացիական ծառայություն է։ Սակայն, Կենտրոնական ընտրական հանձնաժողովն օժտված չէ իր աշխատակազմն ինքնուրույն ձևավորելու իրավասությամբ, ինչը կախվածության մեջ է դնում Կենտրոնական ընտրական հանձնաժողովն այլ մարմիններից, որոնց իրավասության ներքո են գտնվում վերը նշված հարցերը։ Սեփական աշխատակազմն ինքնուրույն ձևավորելու իրավասության վերապահումը Կենտրոնական ընտրական հանձնաժողովին կարևորվում է նաև այն հանգամանքով, որ նշված աշխատանքը պահանջում է նեղ մասնագիտական հատուկ գիտելիքներ։

* Ընտրական օրենսգիրքը սահմանում է վերահաշվարկ իրականացնելու հերթականություն՝ ըստ որոշակի սուբյեկտների։ Ներկայումս առաջին հերթին վերահաշվարկվում են վիճակահանությամբ ընտրված ընտրական տեղամասերի քվեարկության արդյունքները, իսկ վերջում վերահաշվարկվում են այն ընտրական տեղամասերի քվեարկության արդյունքները, որոնց վերաբերյալ ներկայացվել է վերահաշվարկի դիմում։ Խնդիրը այն է, որ դիմումների հիման վրա վերահաշվարկի իրականացումը վերջին հերթում կարող է դժգոհությունների և ընտրական գործընթացի նկատմամբ անվստահության մթնոլորտ ստեղծել, հատկապես այն պարագայում, որ վերահաշվարկի իրականացման համար նախատեսված է վերջնաժամկետ։ Այս առումով անհրաժեշտություն կա վերահաշվարկի առաջնահերթությունը տրամադրելու վերահաշվարկի դիմումներին, որոնք ներկայացնելու իրավունք ունեն Ընտրական օրենսգրքով նախատեսված սուբյկետները։ Իր հերթին, Ընտրական օրենսգրքում բացակայում է Կենտրոնական ընտրական հանձնաժողովի նախաձեռնությամբ ընտրական տեղամասում վերահաշվարկ իրականացնելու հնարավորությունը, մինչդեռ վերահաշվարկը անհրաժեշտ գործիք է ընտրական գործընթացի նկատմամբ արդյունավետ վերահսկողություն իրականացնելու համար։
* Ներկայումս թե' ԱԺ ընտրություններում և թե' համամասնական ընտրակարգով անցկացվող՝ տեղական ինքնակառավարման մարմինների ընտրությունների դեպքում ընտրական ցուցակները գրանցելու նպատակով կուսակցությունները ներկայացնում են իրենց կանոնադրությունները։ Համաձայն Ընտրական օրենսգրքի՝ ընտրական ցուցակի գրանցումը ենթակա է մերժման, եթե կուսակցության կանոնադրությունը չի համապատասխանում «Կուսակցությունների մասին» սահմանադրական օրենքին։ Նշված դրույթի հիման վրա՝ կուսակցության կանոնադրության՝ «Կուսակցությունների մասին» սահմանադրական օրենքին համապատասխանության ստուգման համար պատասխանատու է Կենտրոնական կամ ընտրատարածքային ընտրական հանձնաժողովը։ Խնդիրը նրանում է, որ ընդհանուր առմամբ, Կենտրոնական ընտրական հանձնաժողովը իրավասու չէ ստուգելու կուսակցության կանոնադրության՝ օրենքին համապատասխանությունը։ Բացի այդ, ԿԸՀ աշխատակազմում այդ նպատակով առանձին ռեսուրսներ առանձնացված չեն, իսկ ընտրությունների շրջանում Կենտրոնական և հատկապես ընտրատարծքային ընտրական հանձնաժողովի կողմից սեղմ ժամկետներում կուսակցությունների կանոնադրությունների ուսումնասիրությունն ու վերլուծությունը դժվար իրագործելի է։
* Թե' Ազգային ժողովի, և թե' տեղական ինքնակառավարման մարմինների հերթական և արտահերթ ընտրությունների կազմակերպման և անցկացման ժամկետների հարցում սահմաված է տարբերակված մոտեցում։ Մասնավորապես՝ արտահերթ ընտրությունների դեպքում սահմանված են առավել սեղմ ժամկետներ, ինչը հնարավորություն չի տալիս պատշաճ պատրաստվելու ընտրական գործընթացներին։
* Ընտրական օրենսգրքի 141-րդ հոդվածի 6-րդ մասով սահմանվում է, որ եթե մանդատների բաշխման արդյունքում կուսակցության մանդատների 70 տոկոսից ավելին բաժին է հասնում նույն սեռի ներկայացուցիչներին, ապա առավել շատ ներկայացված սեռի՝ 70 տոկոսը գերազանցող մանդատները տրամադրվում են ընտրական ցուցակի՝ պակաս ներկայացված սեռի նվազագույն համարով թեկնածուներին, **եթե այդպիսիք առկա են՝** ապահովելով պակաս ներկայացված սեռի 30 տոկոսից ոչ պակաս ներկայացվածություն։ Այսինքն՝ համայնքի ավագանում պակաս ներկայացված սեռի առնվազն 30 տոկոսով ներկայացվածության պահանջը պարտադիր է այնքանով, որքանով տվյալ պահին ընտրական ցուցակում առկա են համապատասխան թեկնածուներ։ Նման մոտեցումը հանգեցնում է զանգվածային ինքնաբացարկների կամ մանդատից հրաժարման, որի արդյունքում օրենքի պահանջը դառնում է զուտ ձևական, իսկ կանանց մասնակցությունը հասարակական և քաղաքական կյանքին՝ ոչ բավարար։

Ուսումնասիրությունները վկայում են, որ 2021թ. 45 համայնքներում տեղական ինքնակառավարման մարմինների ընտրություններին ներկայացված 163 ընտրական ցուցակներից միայն 4-ն են գլխավորել կանայք։ Վերջին տեղական ինքնակառավարման մարմինների ընտրություններում ընտրվել են 1029 ավագանու անդամներ, որոնցից միայն 314-ն են հանդիսանում կանայք (30,5 %)[[14]](#footnote-14)։ Չնայած Ընտրական օրենսգրքով ընտրական ցուցակներին ներկայացվող 30 տոկոս քվոտային, ոչ բոլոր ավագանիներում է հնարավոր եղել ապահովել կանանց ներկայացվածությունը առնվազն 30 տոկոսով[[15]](#footnote-15) ։Ընտրական գործընթացում գտնվող 45 համայնքներից 17 համայնքների ավագանիներում կանայք կազմել են 30 տոկոսից պակաս, որը հիմնականում պայմանավորված է եղել մանդատների նախնական բաշխումից հետո կանանց՝ մանդատից հրաժարմամբ։ Խնդիրը նրանում է, որ եթե ընտրական ցուցակում այլ կին թեկնածուներ չկան, ապա մանդատը տրվում է հաջորդ տղամարդ թեկնածուին, եթե նույնիսկ դրանով խախտվում է կանանց 25% քվոտան։ Ընդհանուր առմամբ, 163 ընտրական ցուցակներից 22-ի դեպքում (13,5%) գրանցվել են բոլոր կամ գրեթե բոլոր կանանց ինքնաբացարկի դեպքեր։ 11 ընտրական ցուցակներից ինքնաբացարկ են հայտնել բոլոր կին թեկնածուները[[16]](#footnote-16)։

* «Կուսակցությունների մասին» սահմանադրական օրենքով սահմանվում է, որ Ազգային ժողովի հերթական ընտրությունների դեպքում կուսակցությունների, ինչպես նաև դաշինքի ընտրական ցուցակում առաջին երեք տասնյակ թեկնածուները հաստատվում են համագումարի կողմից։ Այս առումով կարևոր նշանակություն ունի համագումարի անցկացման մասին տեղեկությունների հանրայնացումը, ինչպես նաև համագումարի արձանագրությանը ներկանացվող պահանջների սահմանումը, որը Կենտրոնական ընտրական հանձնաժողովին հնարավորություն կտա ընտրական ցուցակները գրանցելիս ստուգելու օրենքով սահմանված պահանջների պահպանվածությունը։
* «Տեղական ինքնակառավարման մասին» և «Երևան քաղաքում տեղական ինքնակառավարման մասին» օրենքների նախագծերում ներկայումս կարգավորված չեն այն դեպքերը, թե ավագանու անդամն ում պետք է ներկայացնի հրաժարականի մասին իր դիմումը մինչև ավագանու առաջին նիստի գումարումը կամ համայնքի ղեկավարի/քաղաքապետի բացակայության դեպքում։
* «Իրավաբանական անձանց պետական գրանցման մասին, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքում լրացումներ կատարելու մասին օրենքի նախագիծ։Նշված օրենքում փոփոխության իրականացումը պայմանավորված է Ընտրական օրենսգրքով ընտրական ցուցակների գրանցման նպատակով ներկայացվող՝ կուսակցության կանոնադրության՝ «Կուսակցությունների մասին» սահմանադրական օրենքին համապատասխանության մասին տեղեկանքի տրամադրման պահանջի սահմանմամբ։
* «Քաղաքացիական ծառայության մասին» օրենքում փոփոխություն և լրացումներ կատարելու մասին» օրենքում փոփոխություն կատարելու անհրաժեշտություն է առաջանում՝ պայմանավորված է Կենտրոնական ընտրական հանձնաժողովի աշխատակազմում քաղաքացիական ծառայության առանձնահատկությունները սահմանելու անհրաժեշտությամբ։
* Ընտրական օրենսդրության մի շարք դրույթների խախտման համար պատասխանատվություն նախատեսված չէ, ինչը գործնականում դժվարացնում է այդ դրույթների կատարման ապահովումը։ Վերոգրյալի հաշվառմամբ՝ «Վարչական իրավախախտումների վերաբերյալ Հայաստանի Հանրապետության օրենսգրքում փոփոխություններ և լրացումներ կատարելու մասին» և «Հայաստանի Հանրապետության քրեական օրենսգրքում փոփոխություններ և լրացում կատարելու մասին» օրենքների նախագծերի շրջանակներում սահմանվում են նոր զանցակազմեր և հանցակազմ։

Ընտրական օրենսգրքի՝ 2020-2022 թվականներին իրականացված բարեփոխումների խորքային ուսումնասիրությունների, ինչպես նաև 2021 և 2022 թվականներին տեղի ունեցած ընտրությունների ընթացքում ի հայտ են եկել ընտրական համակարգին վերաբերվող օրենսդրությանն առնչվող բազմաթիվ խնդիրներ, որոնք իրենց բնույթով տեխնիկական են։

1. **Առաջարկվող կարգավորման բնույթը։**

**1.** **«Հայաստանի Հանրապետության ընտրական օրենսգրքում փոփոխություններ և լրացումներ կատարելու մասին» սահմանադրական օրենքի նախագիծ.**

**1.1. Ընտրական իրավունքի սկզբունքներ։** Սահմանադրության 48-րդ հոդվածով, ինչպես նաև Ընտրական օրենսգրքով սահմանվում են ընտրական իրավունքի սկզբունքները, որոնց համաձայն՝ ընտրություններն անցկացվում են ընդհանուր, հավասար, ազատ և ուղղակի ընտրական իրավունքի հիման վրա՝ գաղտնի քվեարկությամբ։ Նշված սկզբունքների բովանդակությունը բացահայտված է Ընտրական օրենսգրքի 2-6-րդ հոդվածներով։ Միևնույն ժամանակ, նշված սկզբունքները լրացվել են նոր սկզբունքներով, ինչպիսիք են ընտրությունների պարտադիրությունը և պարբերականությունը, ընտրությունների հրապարակայնությունը։

 Սկզբունքները՝ որպես իրավական գաղափարներ, կարևոր ուղենիշ են օրենսդրության զարգացման համար։ Մյուս կողմից, դրանք կարևոր նշանակություն ունեն կոնֆլիկտային իրավիճակները լուծելու համար։ Ուստի, փոփոխություններով առաջարկվում է լրացնել ընտրական իրավունքի գործող սկզբունքները, ինչպես նաև դրանք համալրել այնպիսի նոր սկզբունքներով, ինչպիսիք են արդար ընտրությունները և իրական ընտրությունները։

Նախագծով առաջարկվում է սահմանել պետության պարտականությունը ձեռնարկելու մատչելիությանն ուղղված անհրաժեշտ միջոցներ ինչպես հաշմանդամություն ունեցող, այնպես էլ հենաշարժական խնդիրներ ունեցող անձանց ընտրական իրավունքի իրականացումն ապահովելու համար։

Հավասար ընտրական իրավունքը վերաբերում է ինչպես ակտիվ, այնպես էլ պասիվ ընտրական իրավունքին։ Ընտրական գործընթացում պետությունը պարտավոր է չեզոքություն պահպանել։ Այն վերաբերում է հանրային լրատվամիջոցների կողմից ընտրությունների լուսաբանմանը, քարոզչական պաստառների տեղադրմանը, կուսակցությունների և թեկնածուների ֆինանսավորմանը և այլն։ Պետությունը պետք է հավասար հնարավորություններ ապահովի ընտրություններին մասնակցող բոլոր կուսակցությունների և թեկնածուների համար, որն ընդգրկում է ինչպես ընտրության բուն պրոցեսը, այնպես էլ նախընտրական քարոզչության ժամանակահատվածը։ Ուստի, առաջարկվում է հավասար ընտրական իրավունքին վերաբերող հոդվածում սահմանել ընտրություններում պետության չեզոքության, վարչական ռեսուրսի օգտագործման արգելքի և նախընտրական քարոզչության ժամանակահատվածում հավասար մրցակցային հնարավորությունների ապահովման սկզբունքը։

Փոփոխություններով առաջարկվում է Ընտրական օրենսգիրքը լրացնել նաև նոր՝ արդար ընտրությունների և իրական ընտրությունների սկզբունքներով, որոնք ենթադրում են ընտրական իրավունքների պաշտպանության նպատակով արդյունավետ բողոքարկման մեխանիզմների ներդրում, օրենսդրության պատշաճ կիրառում, հանրային վերահսկողության իրականացման համար պայմանների ստեղծում և դրանով նաև ընտրությունների իրական արդյունքների պարզում, դրանց նկատմամբ վստահության և արժանահավատության ապահովում, ժողովրդի ազատ արտահայտված կամքի բացահայտման ապահովում և այլն:

**1.2. Ընտրությունների նշանակումը և անցկացումը արտակարգ և ռազմական դրության դեպքում**։ Սահմանադրությունը, ինչպես նաև Ընտրական օրենսգիրքն արգելում են ընտրությունների նշանակումն ու անցկացումը արտակարգ և ռազմական դրության պայմաններում։ Ներկայումս, Ընտրական օրենսգիրքը կարգավորում է միայն ռազմական կամ արտակարգ դրության ավարտից հետո Ազգային ժողովի և տեղական ինքնակառավարման մարմինների ընտրությունների նշանակման, ինչպես նաև ընտրություններ նշանակելուց հետո անհրաժեշտ գործողությունների իրականացման հետ կապված ժամկետների հարցը։ Սակայն, ընտրություններ նշանակվելուց հետո կամ քվեարկության օրվանից հետո՝ մինչև ընտրությունների արդյունքների ամփոփումը, ռազմական կամ արտակարգ դրություն հայտարարվելու դեպքում կարգավորված չեն ընտրական գործընթացի իրականացման հարցերը։ Նախագծով կարգավորվում են ռազմական կամ արտակարգ դրության ավարտից հետո ընտրությունների անցկացման հետ կապված հարաբերությունները։ Հաշվի առնելով այն հանգամանքը, որ ռազմական կամ արտակարգ դրությունը էականորեն կարող է փոխել երկրում տիրող իրավիճակը, այդ թվում՝ քաղաքական իրավիճակը, ուստի առաջարկվում է ռազմական կամ արտակարգ դրություն հայտարարվելու դեպքում ընտրական գործընթացը դադարեցնել (և ոչ թե կասեցնել), իսկ ռազմական կամ արտակարգ դրության ավարտից հետո ընտրական գործընթացը սկսել կրկին՝ հնարավորություն տալով հաշվի նստել նոր իրողությունների հետ։ Բացառություն է կազմում այն դեպքը, երբ ռազմական կամ արտակարգ դրություն հայտարարվել է քվեարկության օրվանից հետո, և ընտրական հանձնաժողովից ակնկալվում է միայն ամփոփել ընտրությունների արդյունքները։ Այս դեպքում ընտրական գործընթացը չի դադարեցվի և կշարունակվի ընդհանուր կարգով, բացառությամբ այն դեպքերի, երբ ռազմական կամ արտակարգ դրության պատճառով անհնարին է դարձել արդյունքների ամփոփման գործընթացի կազմակերպումը։

**1.3. Ընտրությունների հրապարակայնություն, ընտրողների իրազեկում։** Նախագծովառաջարկվում է իրականացնել ընտրողների իրազեկում այնպիսի տեղեկությունների մասով, ինչպիսիք են ընտրական հանձնաժողովների կազմերի, գտնվելու վայրերի, աշխատաժամերի, ընտրողների ցուցակներում տեղ գտած անճշտությունների վերաբերյալ դիմումներ տալու ժամկետների, թեկնածուների առաջադրման և գրանցման ժամկետների, քվեարկության օրվա, տեղի, ժամանակի, քվեարկության և ընտրությունների արդյունքների մասին։ Բացի այդ, Կենտրոնական ընտրական հանձնաժողովը հանրային հեռուստատեսությամբ, հանրային ռադիոյով և Կենտրոնական ընտրական հանձնաժողովի համացանցային կայքում հրապարակում է ընտրությունների նախապատրաստման և անցկացման հիմնական միջոցառումների ժամանակացույցը, տեղական ինքնակառավարման մարմինների ընտրությունների դեպքում՝ նաև ընտրություններ անցկացվող համայնքների ցանկը, ինչպես նաև հրապարակում է տեղեկատվություն՝ ընտրողների ցուցակներում տեղ գտած անճշտությունների վերաբերյալ դիմումներ ներկայացնելու ժամկետների, թեկնածուների առաջադրման և գրանցման ժամկետների, ինչպես նաև քվեարկության օրվա մասին, իսկ տեղական ինքնակառավարման մարմինների ընտրությունների դեպքում՝ նաև ընտրություններ անցկացվող համայնքների ցանկը։

Առաջարկվում է նաև կարգավորել ընտրական տեղամասում և ընտրատարածքային ընտրական հանձնաժողովում իրականացված տեսանկարահանված նյութերը հասանելիության, դրանցից պատճեններ ստանալու, արխիվացման հետ կապված հարաբերությունները։

**1.4. Այլ համայնքի կամ այլ բնակավայրի հաշվառում ունեցող անձանց ընդգրկումն ընտրական ցուցակներում և քվեարկությունը**։ Նախագծով առաջարկվում է Ազգային ժողովի ընտրություններում քվեարկության օրը իրենց փաստացի գտնվելու վայրում քվեարկության հնարավորություն տալ նաև նույն համայնքի այլ բնակավայրի հաշվառում ունեցող ընտրողներին, իսկ համամասնական ընտրակարգով անցկացվող տեղական ինքնակառավարման մարմինների ընտրությունների դեպքում՝ նաև նույն համայնքի այլ բնակավայրի հաշվառում ունեցող ընտրողներին։ Ներկայումս նշված հարցն արդիական է դարձել համայնքների խոշորացման պայմաններում, հատկապես տեղական ինքնակառավարման մարմինների ընտրությունների դեպքում։

**1.5. Տեղաշարժման (հենաշարժական) դժվարություններ ունեցող անձանց ընդգրկումն ընտրական ցուցակներում և քվեարկությունը։** Նախագծով առաջարկվում է ընտրությունների ժամանակ իրենց տեղամասային կենտրոնում քվեարկելու անհնարինության դեպքում տեղաշարժման (հենաշարժական) դժվարություններ ունեցող ընտրողներին հնարավորություն տալ ընդգրկվելու իրենց նախընտրած վայրի մատչելի ընտրական տեղամասի ընտրողների ցուցակում և քվեարկելու իրենց համար մատչելի ընտրական տեղամասում։ Միաժամանակ, առաջարկվում է հաշմանդամության հիմքով տեղաշարժման դժվարություններ ունեցող անձանց ընտրողների ցուցակում ընդգրկվելու մասին դիմումի համար ընդունելի համարել նաև էլեկտրոնային եղանակով ներկայացված դիմումը։ Էլեկտրոնային դիմումների համար ընդունելի համարել ցանկացած եղանակով ստորագրությունը՝ վերջիններիս ընտրական իրավունքի իրականացման հնարավոր խոչընդոտները վերացնելու նապատակով։ Տեղաշարժման դժվարություններ ունեցող այլ անձանց դիմումների դեպքում սահմանել պարտադիր էլեկտրոնային ստորագրության պահանջ։ Միաժամանակ, նախատեսել, որ էլեկտրոնային ստորագրությամբ չապահովված դիմումների արժանահավատության վերաբերյալ կասկածների դեպքում լիազոր մարմինը կարող է պահանջել էլեկտրոնային դիմումը հավաստել էլեկտրոնային թվային ստորագրությամբ կամ դիմումը ներկայացնել թղթային եղանակով։

**1.6. Տեխնիկական սարքավորումն սպասարկող մասնագետների ընդգրկումն ընտրական ցուցակներում և քվեարկությունը։** Հաշվի առնելովքվեարկության օրը տեղամասային ընտրական հանձնաժողովներում իրականացվող աշխատանքների ծանրաբեռնվածությունը և, դրանով պայմանավորված, այնտեղ աշխատող անդամների ընտրական իրավունքի իրացմանը չխոչընդոտելու անհրաժեշտությունը, Ընտրական օրենսգիրքը հնարավորություն ընձեռեց տեղամասային ընտրական հանձնաժողովների անդամներին Ազգային ժողովի ընտրությունների ժամանակ ընդգրկվել այն ընտրական տեղամասի ընտրողների ցուցակում, որտեղ նշանակված են տեղամասային ընտրական հանձնաժողովի անդամներ։ Սակայն այս կարգավորումը վերաբերում էր միայն Ազգային ժողովի ընտրություններին և միայն տեղամասային ընտրական հանձնաժողովի անդամներին, իսկ տեխնիկական սարքը սպասարկող մասնագետների ընտրելու իրավունքի իրացման հարցը մնում էր բաց։ Նախագծով առաջարկվել է ընտրական տեղամասը փոխելու հնարավորություն ընձեռել ոչ միան Ազգային ժողովի ընտրությունների, այլ նաև համամասնական ընտրակարգով անցկացվող՝ համայնքի ավագանու ընտրությունների ժամանակ և ոչ միայն տեղամասային ընտրական հանձնաժողովի անդամներին, այլև տեխնիկական սարքն սպասարկող մասնագետներին։

**1.7. Ըստ հաշվառման վայրի ընտրողների ցուցակից հանելու և ըստ գտնվելու վայրի ընտրական տեղամասի ընտրողների ցուցակում ընդգրկելու վերաբերյալ տեղեկանքի տրամադրումը։** Նախագծով առաջարկվում էԸնտրական օրենսգրքի 10-րդ հոդվածով սահմանված՝ ըստ գտնվելու վայրի ընտրողների ցուցակում ընդգրկվելու մասին տեղեկանքը փոխարինել ծանուցմամբ։ Միաժամանակ, նախատեսվում է ծանուցումն իրականացնել դիմումում նշված հեռախոսահամարին կարճ հաղորդագրություն ուղարկելու միջոցով, իսկ դրա անհնարինության դեպքում՝ փոստային եղանակով։ Նախատեսվում է ծանուցման մեջ պարտադիր նշել ընտրական տեղամասի համարը և տեղամասային կենտրոնի հասցեն։ Ըստ գտնվելու վայրի ընտրական տեղամասի ընտրողների ցուցակում ընդգրկվելու մասին դիմումը կարող է ներկայացվել էլեկտրոնային կամ թղթային եղանակով։

**1.8. Էլեկտրոնային եղանակով ընտրողների ցուցակներում ընդգրկվելու դիմում ներկայացնելու հնարավորությունը։** Ընտրական օրենսգրքում մինչ այս պահը գործող կարգավորումներում առկա չէ ընտրողների ցուցակներում ընդգրկվելու համար դիմումների ներկայացումը նաև էլեկտրոնային եղանակով։ Նախագծով առաջարկվում է բացի թղթային եղանակից, նաև էլեկտրոնային եղանակով դիմում ներկայացնելու հնարավորությունը, որը հատկապես կարևոր է հաշմանդամություն ունեցող ընտրողների ընտրական իրավունքի իրականացման համար։

**1.9. Ընտրողների ցուցակներին ներկայացվող պահանջները։** Նախագծով առաջարկվում էտեղամասի ընտրողների ցուցակում համարակալման շարունակականությամբ ըստ առանձին բաժինների ըստ գտնվելու վայրի ընտրողների ցուցակները ներառել նաև համամասնական ընտրակարգով անցկացվող համայնքի ավագանու ընտրությունների ժամանակ։ Տեղամասի ընտրողների ցուցակում համարակալման շարունակականությամբ առանձին բաժնում ներառել նաև նախընտրած վայրի մատչելի ընտրական տեղամասում ընդգրկված ընտրողների ցուցակը։

**1.10. Ընտրողի անձը հաստատող փաստաթուղթը**։ Առաջարկվում է անցում կատարել ընտրողի անձը հաստատող միասնական փաստաթղթի, որը նույնականացման քարտն է։ Հաշվի առնելով այն հանագամանքը, որ ընտրելու իրավունք ունեցող բնակչությանը նույնականացման քարտերով ապահովելը ժամանակատար գործընթաց է և պահանջում է ռեսուրսներ, նախատեսվում է, որ նշված դրույթն ուժի մեջ կմտնի 2026 թվականի հունվարի 1-ից։ Հաշվի առնելով նաև այն հանգամանքը, որ 2008 թվականի հունվարի 1-ից հետո տրված անձնագրերի վավերականության ժամկետն արդեն իսկ լրացել է, և դրանք հնարավոր չէ օգտագործել ընտրական գործընթացներում, առաջարկվում է Ընտրական օրենսգրքից հանել 2008 թվականի հունվարի 1-ից հետո տրված անձնագրերին վերաբերելի դրույթները։

**1.11. Ընտրողների ցուցակներն ընտրական հանձնաժողովներին և տեղամասային կենտրոնի տարածքը տիրապետողին տրամադրելը։** Առաջարկվում է լիազոր մարմնի կողմից ընտրողների ցուցակներն ընտրական հանձնաժողովներին և տեղամասային կենտրոնի տարածքը տիրապետողին ներկայացնելու ժամկետներում կատարել փոփոխություններ։

**1.12. Ընտրողների ցուցակների մատչելիությունը**։ Նախագծում առաջարկվում է ընտրողների նախնական ցուցակի տրամադրման ժամկետն ընդհանրացնել բոլոր ընտրությունների համար, և միայն արտահերթ ընտրությունների ժամանակ տրամադրվող նախնական ցուցակի ժամկետը կոնկրետացնել՝ առանձնացնելով միայն Ազգային ժողովի ընտրությունների համար։

Բացի այդ, առաջարկվում է ընտրողների ցուցակների տրամադրման կարգում կատարել փոփոխություններ՝ սահմանելով, որ քվեարկության արդյունքների ամփոփման համար Ընտրական օրենսգրքով սահմանված ժամկետի ավարտից հետո ընտրողների ստորագրված ցուցակները կամ դրանցից քաղվածքներ կարող են տրամադրվել բացառապես ընտրական գործերի քրեական վարույթի շրջանակներում, իսկ ընտրողների ստորագրված ցուցակների էլեկտրոնային տարբերակը պահպանվում է Կենտրոնական ընտրական հանձնաժողովում՝ քվեարկությունից հետո հինգ տարի ժամկետով:

**1.13. Տեղամասային կենտրոնների մատչելիությունը և հաշմանդամություն, ինչպես նաև տեղաշարժման (հենաշարժական) դժվարություններ ունեցող անձանց ընտրական իրավունքի իրականացումը**։ Նախագծով առաջարկվում է սահմանել տեղամասային կենտրոնների ընտրության որոշակի պահանջներ։ Մասնավորապես՝ տեղամասային կենտրոնների ընտրությունը պետք է իրականացվի այնպես, որ հնարավորինս ապահովվի հաշմանդամություն ունեցող, ինչպես նաև տեղաշարժման (հենաշարժական) դժվարություններ ունեցող անձանց անխոչընդոտ մուտքն ու ելքը, ինչպես նաև տեղաշարժը տեղամասային կենտրոնում։ Իր հերթին, նախագծի 33-րդ և 34-րդ հոդվածներում առաջարկվում է սահմանել հաշմանդամություն և տեղաշարժման (հենաշարժական) դժվարություններ ունեցող ընտրողների համար քվեարկություն անխոչընդոտ կազմակերպելու լրացուցիչ երաշխիքներ։

**1.14. Նախընտրական քարոզչության համար անվճար դահլիճներ տրամադրելը։** Նախագծով առաջարկվում է երկարացնել անվճար դահլիճների և այլ շինությունների՝ Կենտրոնական ընտրական հանձնաժողով ներկայացնելու ժամկետները։

**1.15. Նախընտրական ծրագրերի վերաբերյալ հաղորդումների հրապարակումը։ Նախընտրական բանավեճեր**։ 2021թ. մայիսին Ընտրական օրենսգրքում կատարված փոփոխություններով նախատեսվեց, որ հանրային ռադիոն և հանրային հեռուստատեսությունը Ազգային ժողովի և 70.000-ից ավելի ընտրող ունեցող համայնքների ընտրությունների դեպքում հեռարձակում են հաղորդումներ ընտրություններին մասնակցող կուսակցությունների և դաշինքների նախընտրական ծրագրերի վերաբերյալ, իսկ հանրային հեռուստատեսությունը կազմակերպում է նաև նախընտրական բանավեճեր։ ԱԺ ընտրությունների դեպքում նախընտրական բանավեճերից առնվազն մեկին մասնակցելու հնարավորություն պետք է տրվի ընտրական ցուցակի առաջին համարի թեկնածուներին։ Խնդիրը նրանում է, որ կարգավորումը նախատեսվել է մինչև համայնքների խոշորացման գործընթացի ավարտը։ Ներկայումս համայնքների խոշորացման պայմաններում այդ պահանջը տարածվում է մեծ թվով համայնքների վրա, որը գործնականում կարող է անհնարին դարձնել օրենքի պահանջների կատարումը։

**1.16. Նախընտրական քարոզչությունը համացանցում։** Նախագծով առաջարկվում է համացանցում իրականացվող նախընտրական քարոզչության մասում կատարել փոփոխություն՝ հստակեցնելով այն զանգվածային լրատվամիջոցներին, որոնք նախընտրական քարոզչության ժամանակահատվածում անվճար կամ վճարովի քարոզչություն իրականացնելիս թեկնածուների, ընտրություններին մասնակցող կուսակցությունների (կուսակցությունների դաշինքների) համար պետք է ապահովեն ոչ խտրական և ոչ կողմնակալ պայմաններ։

**1.17. Քարոզչական պաստառներ**։ Ներկայումս Ընտրական օրենսգրքում բացակայում է համայնքի ղեկավարի կողմից քարոզչական պաստառները միայն հատուկ այդ նպատակով առանձնացված վահանակներում փակցնելու պահանջը։ Համայնքի ղեկավարը քարոզչական պաստառները փակցնելու համար առանձնացնում է միայն առանձին տեղեր։ Արդյունքում դրանք փակցվում են բազմաբնակարան շենքերի, շինությունների պատերին, իսկ ընտրություններից հետո դրանք հաճախ չեն հանվում՝ աղտոտելով և վնասելով շենքերի արտաքին պատերը։ Դրան նպաստում է նաև այն հանգամանքը, որ համայնքի ղեկավարը, պատասխանատու լինելով չթույլատրված վայրերում տեղակայված պաստառները հանելու համար, ընտրական գործընթացում, որպես կանոն, հանդիսանում է շահագրգիռ անձ, և արդյունքում հակված չէ իրականացնելու օրենքի նշված պահանջը։ Մյուս կողմից, համայնքի ղեկավարի կողմից յուրաքանչյուր կուսակցության համար առանձին մակերես առանձնացված չլինելու պատճառով քարոզչական պաստառները հաճախ փակցվում են մեկը մյուսի վրա։ Օրենքով կարգավորված չէ նաև լուսադիոդային գովազդային վահանակները ընտրություններին մասնակող կուսակցությունների և դաշինքների միջև բաշխելու հարցը։ Առաջարկվում է նաև, որ խախտմամբ փակցված քարոզչական պաստառը, քարոզչական տպագիր և այլ նյութերը հանվեն համապատասխան ընտրատարածքային ընտրական հանձնաժողովի որոշամբ՝ ոստիկանության օժանդակությամբ։ Քանի որ նախատեսված չէր ռազմական կամ արտակարգ դրություն հայտարարվելու պարագայում ի՞նչ պետք է լինի արտաքին գովազդային վահանակը տնօրինող կազմակերպության հետ կնքած պայմանագիրը, առաջարկվում է սահմանել, որ ռազմական կամ արտակարգ դրության պատճառով ընտրական գործընթացի դադարեցումը հիմք է արտաքին գովազդային վահանակը տնօրինող կազմակերպության հետ կնքված՝ քարոզչական պաստառ, քարոզչական տպագիր և այլ նյութ փակցնելու վերաբերյալ պայմանագիրը վաղաժամկետ լուծելու համար։

**1.18. Վերահսկիչ-վերստուգիչ ծառայություն։** Վերահսկիչ-վերստուգիչ ծառայությունը ի սկզբանե ներդրվել է որպես քաղաքական միավորումների ֆինանսական գործու­նեու­թյան նկատմամբ վերահսկողություն իրականացնող հանրային իշխանության մարմին, որի շրջանակներում Ծառայությունը վերահսկողություն էր իրականացնում ինչպես կուսակցությունների ամենօրյա ֆինանսական գործունեության նկատմամբ, այնպես էլ ընտրությունների ու հանրաքվեների ժամանակ քաղաքական դերակատարների կող­մից իրենց մասնակցությունն ապահովելու համար ներգրավվող և ծախսվող ռեսուրս­նե­րի նկատմամբ։

Գործող Ընտրական օրենսգրքում[[17]](#footnote-17) ամրագրված կանոնակարգումների համաձայն, Վերահսկիչ-վերստուգիչ ծառայությունն իրականացնում է նախընտրական հիմնադրամներ կատարվող մուծումների, ծախսերի և դրանց հաշվարկման նկատմամբ վերահսկողություն (Ընտրական օրենսգրքի 29-րդ հոդվածի 1-ին մաս): Սակայն, նման կանոնակարգումն ուժի մեջ է մտել 2022 թվականի հունվարի 1-ից[[18]](#footnote-18), իսկ մինչ այդ ժամկետը Վերահսկիչ-վերստուգիչ ծառայության ստեղծման պահից սկսած՝ այն իրականացնում էր նաև կուսակցությունների ընթացիկ ֆինանսական գործունեության նկատմամբ վերահսկողություն, որը 2022 թվականի հունվարի 1-ից վերապահվեց Կոռուպցիայի կանխարգելման հանձնաժողովին։ Միաժամանակ, հարկ է նկատել, որ նույն՝ 07.05.2021թ. ««Հայաստանի Հանրապետության ընտրական օրենսգիրք» սահմանադրական օրենքում փոփոխություններ և լրացումներ կատարելու մասին» Հայաստանի Հանրապետության սահմանադրական օրենքի 22-րդ հոդվածի համաձայն[[19]](#footnote-19)՝ Ընտրական օրենսգրքի հիշատակված 29-րդ հոդվածի 1-ին մասը շարադրվել է հետևյալ խմբագրությամբ.

«Նախընտրական հիմնադրամներ կատարվող նվիրատվությունների, ծախսերի և դրանց հաշվարկման նկատմամբ վերահսկողությունն իրականացնում է Կոռուպցիայի կա­նխար­գելման հանձնաժողովը սույն օրենսգրքով և «Կոռուպցիայի կանխարգելման հանձ­նաժողովի մասին» Հայաստանի Հանրապետության օրենքով սահմանված կարգով։»։

Վերոգրյալով, ըստ էության, նախատեսվում է ունենալ կուսակցությունների ֆինանսական գործունեության նկատմամբ վերահսկողության մեկ միասնական ինստիտուցիոնալ կառույց՝ Կոռուպցիայի կանխարգելման հանձնաժողովը։

Սակայն, գտնում ենք, որ անհրաժեշտ է տարանջատել կուսակցությունների ամենօրյա ֆինանսական գործունեության նկատմամբ վերահսկողությունը նախընտրական հիմնադրամներ կատարվող մուծումների, ծախսերի և դրանց հաշվարկման նկատմամբ վերահսկողությունից և Վերահսկիչ-վերստուգիչ ծառայության իրավասությանը վերապահել միայն նախընտրական քա­րոզ­չու­թյան ֆինանսավորման նկատմամբ վերահսկողությունը։ Վերոգրյալի հաշվառմամբ 2022 թվականի նոյեմբերի 24-ին ընդունված ««Հայաստանի Հանրապետության ընտրական օրենսգիրք» սահմանադրական օրենքում փոփոխություն­ կատարելու մասին» ՀՕ-442-Ն Հայաստանի Հանրապետության սահմանադրական օրենքով Վերահսկիչ-վերստուգիչ ծառայության լիազորությունների վերապահումը Կոռուպցիայի կանխարգելման հանձնաժողովին՝ կապված նախընտրական հիմնադրամներ կատարվող մուծումների, ծախսերի և դրանց հաշվարկման նկատմամբ վերահսկողության հետ, հետաձգվեց մինչև 2024 թվականի հունվարի 1-ը։

Ուստի, կուսակցությունների ֆինան­սական գործունեության նկատմամբ վերահսկողության վերաբերյալ գործող Ընտ­րա­կան օրենսգրքով սահմանված «միջանկյալ» կարգավորումը Կենտրո­նա­կան ընտրական հանձնաժողովին վերապահված գործառույթների և ընտրական գործըն­թացի շրջանակներում օրինականության նկատմամբ վերահսկողության արդյունավետության տեսանկյունից՝ ամենաողջամիտ և սահմանադրականության տեսանկյունից՝ ընդունելին է։ Վերոգրյալով պայմանավորված՝ նախագծով առաջարկվում է գործող կանոնակարգումները պահպանել և դեռ ուժի մեջ չմտած կանոնակարգումն առ այն, որ կուսակցությունների ֆինանսական գործունեության նկատմամբ վերահսկո­ղությունն ամբողջությամբ 2024 թվականի հունվարի 1-ից վերապահվում է Կոռուպցիայի կանխարգելման հանձնաժողովին, վերացնել՝ որպես լավագույն լուծում թողնելով այժմ գործող իրավակարգավորումները, որի համաձայն ամենօրյա ֆինանսական գործունեության և նախընտրական քարոզչության ֆինանսավորման նկատմամբ վերահսկողությունը տարանջատված է և միայն վերջինիս նկատմամբ վերահսկողու­թյու­նը վերապահված է Վերահսկիչ-վերստուգիչ ծառայությանը։ Այդ կապակցությամբ առաջարկվում է նաև «Կոռուպցիայի կանխարգելման հանձնաժողովի մասին» օրենքում լրացումներ կատարելու մասին» 2021 թվականի մայիսի 7-ի ՀՕ-208-Ն դեռ ուժի մեջ չմտած օրենքը և հարակից օրենքներում նախատեսվող համապատասխան դրույթները չեղյալ ճանաչել։

**1.19. Դիտորդական առաքելություն**։ Ներկայումս տեղական կազմակերպությունների համար որպես հավատարմագրման նախապայման օրենքով սահմանված է ընտրություններ նշանակելուն նախորդող առնվազն մեկ տարի մարդու իրավունքների և ժողովրդավարության ոլորտում գործունեություն իրականացնող հասարակական կազմակերպությունները և ներառված չեն հիմադրամները, որոնք ևս կարող են գործունեություն ծավալել ժողովրդավարության և մարդու իրավունքների պաշտպանության ոլորտում։ Ուստի, խնդրի լուծման համար անհրաժեշտ է հիմնադրամներին ևս իրավունք վերապահել հավատարմագրվել՝ դիտորդական առաքելություն իրականացնելու համար, ինչն էլ նախագծով առաջարկվում է։

**1.20. Ընտրական հանձնաժողովները։ Կենտրոնական ընտրական հանձնաժողովի աշխատակազմում քաղաքացիական ծառայության առանձնահատկությունները։** Վերջին տարիների փորձի հաշվառմամբ կարող ենք արձանագրել, որ գործող կանոնակարգումներով ռազմական կամ արտակարգ դրություն հայտարարվելու պատճառով ընտրական գործընթացը դադարեցվելու դեպքերում ընտրական հանձնաժողովների անդամները իրենց կատարած աշխատանքի համար չեն վարձատրվում՝ անկախ կատարած աշխատանքի ծավալից։ Վերոգրյալի հաշվառմամբ առաջարկվում է սահմանել, որ ռազմական կամ արտակարգ դրություն հայտարարվելու պատճառով ընտրական գործընթացը դադարեցվելու դեպքերում ընտրական հանձնաժողովների անդամների՝ ընտրությունների կազմակերպման և անցկացման համար վարձատրությունն իրականացվում է ըստ փաստացի աշխատած օրերի քանակի։ Ընտրական հանձնաժողովների անդամներին ընտրությունների կազմակերպման և անցկացման համար՝ մինչև ռազմական կամ արտակարգ դրություն հայտարարվելը վճարված վարձատրության գումարը ենթակա չէ վերադարձման։

Միաժամանակ, Ընտրական օրենսգրքով սահմանվում են մի շարք երաշխիքներ՝ ուղղված Կենտրոնական ընտրական հանձնաժողովի անկախության ապահովմանը։ Սակայն Ընտրական օրենսգրքում բացակայում են դրույթներ՝ Կենտրոնական ընտրական հանձնաժողովում աշխատանքի կամ ծառայության վերաբերյալ։ Կենտրոնական ընտրական հանձնաժողովում աշխատանքի կամ ծառայության վերաբերյալ նորմեր պարունակվում են «Քաղաքացիական ծառայության մասին» ՀՀ օրենքում, որի 2–րդ հոդվածի 1-ին մասում նշվում է, որ օրենքի գործողությունը տարածվում է, ի թիվս այլոց, նաև անկախ պետական մարմիններում քաղաքացիական ծառայության պաշտոնների անվանացանկով նախատեսված պաշտոն զբաղեցնող անձանց վրա: Որևէ առանձնահատկության հաշվառում նման կանոնակարգումների պայմաններում հնարավոր չէ։ Կենտրոնական ընտրական հանձնաժողովում մշտական հիմունքներով գործում է աշխատակազմ, որը մշտապես իրականացնում է լայնածավալ աշխատանքներ։ Սակայն ընտրությունների ժամանակահատվածում ընտրությունների մասշտաբայնությամբ, չափազանց սեղմ ժամկետներով, ներգրավված մասնակիցների բազմաքանակությամբ ու բազմազանությամբ պայմանավորված՝ մարդկային ռեսուրսների խիստ պակաս է զգացվում, և Կենտրոնական ընտրական հանձնաժողովը տարբեր կառուցակարգեր է կիրառում՝ նշված բացը լրացնելու համար։ Գտնում ենք, որ անհրաժեշտ է սահմանադրական օրենքի մակարդակում ամրագրել Կենտրոնական ընտրական հանձնաժողովի անկախության ապահովմանն ուղղված նաև այս երաշխիքը՝ կառույցում իրականացվող աշխատանքների առանձնահատկությունների հաշվառմամբ աշխատակազմը ձևավորելու կարգը և, ըստ անհրաժեշտության, համապատասխան մասնագետներով համալրելու հստակ կառուցակարգեր սահմանելու իրավասությունը։ Այս կապակցությամբ Ընտրական օրենսգիրքն առաջարկվում է համալրել նոր գլխով՝ «Կենտրոնական ընտրական հանձնաժողովի աշխատակազմում քաղաքացիական ծառայության առանձնահատկությունները» վերտառությամբ։

Ընտրական օրենսգիրքը նաև անդրադարձ է կատարում այն անձանց շրջանակին, ոնվքեր չեն կարող լինել ընտրական հանձնաժողովի անդամ՝ նպատակ հետապնդելով բոլոր այն անձանց, ովքեր սահմանափակումներով նախատեսված չեն, հնարավորություն ընձեռել ներգրավվելու ընտրական գործընթացներում որպես ընտրական հանձնաժողովի անդամ կամ տեխնիկական սարքավորումները սպասարկող մասնագետ։ Ընտրական հանձնաժողովներում ներգրավված և տեխնիկական սարքավորումները սպասարկող անձանց համար անհամատեղելիության պահանջներով ներկայացվող սահմանափակումները խոչընդոտ չդարձնելուն ուղղված կանոնակարգումները նախատեսվել են նաև «Հանրային ծառայության մասին» օրենքով, սակայն բազմաթիվ այլ օրենքներին անդրադարձ չի կատարվել։ Հաշվի առնելով այն հանգամանքը, որ նշված խնդրին առնչվող բոլոր օրենքներին անդրադառնալը, ինչպես նաև անհամատեղելիության պահանջներ սահմանող նոր օրենքների շրջանակն ուրվագծելը հնարավոր չէ, ուստի առաջարկվում է Ընտրական օրենսգրքով կանոնակարգել այն անձանց որպես ընտրական հանձնաժողովի անդամ կամ տեխնիկական սարքավորումները սպասարկող մասնագետ ներգրավվելու անխոչընդոտ հնարավությունները, որոնց վրա չեն տարածվում Ընտրական օրենսգրքի 41-րդ հոդվածով սահմանված սահմանափակումները։

**1.21. Վերահաշվարկ։** Նախագծով առաջարկվում է ընտրական տեղամասում քվեարկության արդյունքների վերհաշվարկի վերաբերյալ նոր կանոնակարգումներ, որոնց շրջանակներում օպտիմալացվում է վերահաշվարկվող տեղամասերի հերթականության որոշումը, վերահաշվարկ կատարելու ժամկետները, վերահաշվարկի պահանջ ներկայացնող սուբյեկտների ցանկը։ Այսպես, Առաջարկվում է առաջին հերթին վերահաշվարկել այն ընտրական տեղամասերի քվեարկության արդյունքները, որոնց վերաբերյալ ներկայացվել է վերահաշվարկի դիմում, իսկ վիճականահության կարգով վերահաշվարկն իրականացնել վերջին՝ երրորդ հերթում։ Նախատեսվում է, որ վերահաշվարկ կարող է իրականացվել նաև Կենտրոնական ընտրական հանձնաժողովի պատճառաբանված որոշմամբ։

**1.22. Ընտրական ցուցակների գրանցման համար անհրաժեշտ փաստաթղթերը**։ Նախագծով սահմանվում է, որ ընտրություններին մասնակցելու նպատակով կուսակցությունները ներկայացնում են տեղեկանք՝ կուսակցության կանոնադրության՝ «Կուսակցությունների մասին» սահմանադրական օրենքին համապատասխանության մասին։ Նախատեսվում է, որ տեղեկանքը տրամադրելու է Արդարադատության նախարարության իրավաբանական անձանց պետական ռեգիստրի գործակալությունը։ Կուսակցության ընտրական ցուցակի գրանցումը ենթակա կլինի մերժման համապատասխան տեղեկանքի բացակայության դեպքում։

**1.23. Հերթական և արտահերթ ընտրությունների ժամկետները**։ Նախատեսվում է միասնականացնել տեղական ինքնակառավարման մարմինների հերթական և արտահերթ ընտրությունների ժամկետները։

**1.24. Կանանց ներկայացվածությունը համայնքի ավագանում**։ Համայնքի ավագանում կանանց ներկայացվածությունն ապահովելու նպատակով նախագծով սահմանվում է, որ «եթե ընտրական ցուցակում պակաս ներկայացված սեռի ներկայացուցիչներ չկան, ապա այդ մանդատները մնում են թափուր»։ Նման մոտեցումը կնպաստի խուսափել ձևական առաջադրումներից և հետագայում նաև ինքնաբացարկի հարկադրելու դեպքերից՝ հաշվի առնելով մանդատը կորցնելու վտանգը։ Նույն կարգավորումը սահմանվել է նաև մանդատից հրաժարվելու կամ ընտրվելու և հետագայում լիազորությունը դադարելու դեպքում մանդատը ընտրական ցուցակի հաջորդ թեկնածուին փոխանցելու դեպքերի համար։

**1.25.** Նախագծով առաջարկվում են որոշ եզրութաբանական փոփոխություններ և տեխնիկական լուծումներ։ Օրինակ, «տարածքային ընտրական հանձնաժողով»-ը վերանվանվում է «ընտրատարածքային ընտրական հանձնաժողով»-ի, «նվիրատվություն» եզրույթը փոխարինվում է «մուծում» եզրույթով, մեկ թեկնածու կամ կուսակցություն (դաշինք) քվեարկվելու դեպքում «դեմ եմ» քվեաթերթիկ տպագրելու անհրաժեշտություն և այլն։

**2. «Կուսակցությունների մասին» սահմանադրական օրենքում լրացումներ կատարելու մասին» օրենքի նախագիծ։** «Կուսակցությունների մասին» սահմանադրական օրենքով սահմանվում է, որ Ազգային ժողովի հերթական ընտրությունների դեպքում կուսակցությունների, ինչպես նաև դաշինքի ընտրական ցուցակում առաջին երեք տասնյակ թեկնածուները հաստատվում են համագումարի կողմից։ Այս առումով կարևոր նշանակություն ունի համագումարի անցկացման մասին տեղեկությունների հանրայնացումը, ինչպես նաև համագումարի արձանագրությանը ներկանացվող պահանջների սահմանումը, որը Կենտրոնական ընտրական հանձնաժողովին հնարավորություն կտա ընտրական ցուցակները գրանցելիս ստուգելու օրենքով սահմանված պահանջների պահպանվածությունը։ Ուստի, նախագծով առաջարկվել կարգավորել նշված խնդիրները։ Նախագծով նախատեսվում է, որ կուսակցության հերթական և արտահերթ համագումարի անցկացման ժամանակի և վայրի, ինչպես նաև օրակարգի մասին տեղեկությունները հրապարակվում են Հայաստանի Հանրապետության հրապարակային ծանուցումների պաշտոնական ինտերնետային կայքում՝ http://www.azdarar.am՝ համագումարի անցկացման օրվանից առնվազն 10 օր առաջ։ Նախագծով սահմանվում են նաև համագումարի արձանագրության կազմմանը ներկայացվող պահանջները։

**3. «Տեղական ինքնակառավարման մասին» օրենքում փոփոխություններ կատարելու մասին» և «Երևան քաղաքում տեղական ինքնակառավարման մասին» օրենքում փոփոխություններ կատարելու մասին» օրենքների նախագծեր։**

Ավագանու անդամի կողմից հրաժարականի դիմում ներկայացնելու ընթացակարգերի կապակցությամբ ներկայումս օրենքով կարգավորված չեն այն դեպքերը, թե ավագանու անդամն ում պետք է ներկայացնի հրաժարականի մասին իր դիմումը մինչև ավագանու առաջին նիստի գումարումը կամ համայնքի ղեկավարի/քաղաքապետի բացակայության դեպքում։ Նախագծերով առաջարկվում է նախատեսել, որ համայնքի ղեկավարի/քաղաքապետի պաշտոնը թափուր լինելու դեպքում նման դիմում կարող է ներկայացվել համայնքի ղեկավարի/քաղաքապետի պաշտոնակատարին, իսկ եթե պաշտոնակատար նշանակված չէ, ապա համայնքապետարանի աշխատակազմի քարտուղարին։ Միաժամանակ, գործնականում առկա է իրավիճակ, երբ համայնքի ավագանի ձևավորվել է, մանդատները տրամադրվել են, սակայն ավագանու անդամները սեռ չեն ստանձնել իրենց պաշտոնները, քանի որ նախորդ գումարմ,ան ավագանու լիազորությունների ժամկետը դեռ չի լրացել։ Նախագծով առաջարկվում է մինչև նորընտիր ավագանու առաջին նիստի գումարումն ընկած ժամանակահատվածում նորընտիր ավագանու անդամը հրաժարականի մասին իր դիմումը ներկայացնի համապատասխանաբար Կենտրոնական կամ ընտրատարածքային ընտրական հանձնաժողով։ Նաև առաջարկվում է կանոնակարգել, որ եթե ավագանու անդամը դիմումն անձամբ ներկայացնելու հնարինություն չուն, ապա հրաժարականի դիմումը ներկայացնում է խմբակցության ղեկավարը կամ ավագանու անդամի ներկայացուցիչը։

**4. «Վարչական իրավախախտումների վերաբերյալ Հայաստանի Հանրապետության օրենսգրքում փոփոխություններ և լրացումներ կատարելու մասին» օրենքի նախագիծ:**

**4.1.** Ընտրական օրենսգրքի 8-րդ հոդվածի 5-րդ մասի համաձայն՝ նախատեսվում է, որ ընտրություններին մասնակցող կուսակցությունները (կուսակցություների դաշինքները) և թեկնածուները գրանցման համար նախատեսված ժամկետի ավարտից հետո 5-օրյա ժամկետում համապատասխան ընտրական հանձնաժողով են ներկայացնում իրենց գույքի և եկամուտների մասին հայտարարագիր։ Ներկայումս թեկնածուների և կուսակցությունների կողմից իրենց գույքի և եկամուտների մասին հայտարարագրի ներկայացումը ապահովված չէ իրավական պատասխանատվության միջոցներով, որը վերը նշված սուբյետներին հնարավորություն է տալիս առանց բացասական հետևանքների անտեսելու հայտարարագիր ներկայացնելու օրենքի պահանջը։ Ուստի, առաջարկվում է վարչական պատասխանատվություն նախատեսել կուսակցության (կուսակցությունների դաշինքում ընդգրկված կուսակցության) և ընտրական ցուցակում ընդգրկված թեկնածուի կողմից Ընտրական օրենսգրքով սահմանված՝ գույքի և եկամուտների մասին հայտարարագիրն օրենքով սահմանված ժամկետում չներկայացնելու համար։ Այլապես, հնարավություն չկա ապահովելու Ընտրական օրենսգրքի հիշատակված պահանջը։

**4.2.** Ընտրական օրենսգրքով համայնքի ղեկավարը պարտականություն է կրում տեղամասային կենտրոնը ընտրելիս ընտրատարածքային ընտրական հանձնաժողովին ներկայացնել տեղամասային կենտրոնի և քվեարկության սենյակի բնութագրերը, որոնք պետք է համապատասխանեն Ընտրական օրենսգրքի պահանջներին։ Վերջինս պարտականություն է կրում Ընտրական օրենսգրքի պահանջներին համապատասխան՝ քվեարկության սենյակի կահավորման համար։ Սակայն նշված պարտականությունների չկատարման համար նախատեսված չէ որևէ պատասխանատվություն։ Դրա ապահովման անհարժեշտությունը պայմանավորված է, ի թիվս այնի, նաև այն հանգամանքով, որ ԿԸՀ կայքում պետք է տեղադրվի տեղաշարժման (հենաշարժական) դժվարություններ ունեցող անձանց համար մատչելի ընտրական տեղամասի ցանկը, որպեսզի տեղաշարժման (հենաշարժական) դժվարություններ ունեցող անձինք հնարավորություն ունենան նախօրոք ընտրելու մատչելի տեղամաս և դիմելու լիազոր մարմնին՝ իրենց անունն ըստ հաշվառման վայրի ընտրողների ցուցակից հանելի և մատչելի տեղամասի ընտրողների ցուցակում ընդգրկելու պահանջով։ Ուստի, համայնքի ղեկավարը սույն պարտականության կատարմանը պետք է շատ ավելի պատասխանատու վերաբերվի։ Ուստի, նշված պատրականության չկատարման կամ ոչ պատշաճ կատարման համար բացասական հետևանքներ սահմանելու անհրաժեշտությունն ակնհայտ է։

**4.3.** Ընտրական օրենսգիրքը սահմանում է, որ խախտմամբ փակցված քարոզչական պաստառները, քարոզչական տպագիր և այլ նյութերը պետք է հանվեն համայնքի ղեկավարի կողմից։ Միաժամանակ, որևէ պատասխանատվություն այն անձանց համար, ովքեր խախտմամբ փակցրել են քարոզչական պաստառները, քարոզչական տպագիր և այլ նյութերը, որևէ բացասական հետևանք նախատեսված չէ։ Նման պրակտիկան լայնածավալ տարածում ունի։ Վերոգրյալի հաշվառմամբ առաջարկվում է սահմանել օրենքով սահմանված կարգի խախտմամբ կամ օրենքով չթույլատրված վայրում քարոզչական պաստառ, քարոզչական տպագիր և այլ նյութեր փակցնելու համար վարչական պատասխանատվություն։

**4.4.** Նախագծով առաջարկվում է «Վարչական իրավախախտումների վերաբերյալ Հայաստանի Հանրապետության օրենսգրքում 223-րդ, 254-րդ և 255-րդ հոդվածներում կատարել փոփոխություններ, որոնք, նախ, պայմանավորված են վերը նշված նոր զանցակազմերի սահմանմամբ, և ուղղված են ընտրական օրենսդրության խախտումների համար վարչական պատասխանատվության ենթարկելու գործերով դատարան դիմելու ընտրական հանձնաժողովների լիազորության իրացման կապակցությամբ արդյունավետ կառուցակարգեր սհմանելու անհրաժեշտությամբ։ Մասնավորապես, Վարչական իրավախախտումների վերաբերյալ Հայաստանի Հանրապետության օրենսգրքով նախատեսված՝ ընտրական օրենսդրության իրավախախտումների վերաբերյալ գործերով՝ դատարան պետք է դիմի իրավասու ընտրական հանձնաժողովը և վարչական իրավախախտում կատարելու մասին արձանագրությունը պետք է կազմի նույնպես իրավասու ընտրական հանձնաժողովը։ Սակայն կոլեգիալ մարմնի կողմից Վարչական իրավախախտումների վերաբերյալ Հայաստանի Հանրապետության օրենսգրքով պահանջվող արձանագրության կազմումը դժվար է պատկերացնել, ինչով պայմանավորված ընտրական հանձնաժողովները փաստացի զրկված են եղել նշված գործերով դատարան հայց ներկայացնելու հնարավորությունից։ Ուստի, հաշվի առնելով ընտրական գործընթացների առանձնահատկությունները՝ առաջարկվում է արձանագրության կազմման լիազորությունը վերապահել հանձնաժողովի նիստն արձանագրողին կամ հանձնաժողովի այն անդամին, ում հայտնի է դարձել իրավախախտման մասին։ Նաև հնարավորություն է նախատեսվում կազմել արձանագրություն իրավախախտման սուբյեկտի բացակայությամբ, եթե նա նիստի մասին պատշաճ ծանուցվել է, սակայն չի ներկայացել։ Նման իրավական կարգավորումների բացակայության պայմաններում ընտրական հանձնաժողովները հնարավորություն չեն ունենում պատշաճ ժամկետներում դատարան հայց ներկայացնել և կայացված դատական ակտի հաշվառմամբ ամփոփել ընտրությունների արդյունքները, ամփոփման վերաբերյալ որոշման հիմքում դնելով միայն ընտրական հանձնաժողովի կողմից իրականացված վարչական վարույթի արդյունքներով կայացված վարչական ակտը։

**5. «Քաղաքացիական ծառայության մասին» օրենքում փոփոխություն և լրացումներ կատարելու մասին» օրենքի նախագիծ**։ Օրենքում նախատեսվող փոփոխությունը պայմանավորված է Կենտրոնական ընտրական հանձնաժողովի աշխատակազմում քաղաքացիական ծառայության առանձնահատկությունները սահմանելու անհրաժեշտությամբ։ Ըստ այդմ, առաջարկվում է Կենտրոնական ընտրական հանձնաժողովին վերապահել Կենտրոնական ընտրական հանձնաժողովի աշխատակազմում քաղաքացիական ծառայության թափուր պաշտոն զբաղեցնելու համար մրցույթ անցկացնելու կարգի ընդունման, մրցույթի անցկացման լիազորությունները։ Նշված փոփոխությունները հնարավորություն կտան ապահովելու Կենտրոնական ընտրական հանձնաժողովի անկախությունը և որպես անկախ պետական մարմին՝ վերջինիս կողմից իրեն վերապահված գործառույթների արդյունավետ իրականացումը։

**6. «Իրավաբանական անձանց պետական գրանցման մասին, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքում լրացումներ կատարելու մասին» և «Պետական տուրքի մասին» օրենքում լրացում կատարելու մասին» օրենքների նախագծերը։** Նշված օրենքներում լրացումների իրականացումը պայմանավորված է Ընտրական օրենսգրքով ընտրական ցուցակների գրանցման նպատակով ներկայացվող՝ կուսակցության կանոնադրության՝ «Կուսակցությունների մասին» սահմանադրական օրենքին համապատասխանության մասին տեղեկանքի տրամադրման պահանջի սահմանմամբ։ Գործող կանոնակարգումների շրջանակներում կուսակցության կանոնադրության՝ «Կուսակցությունների մասին» սահմանադրական օրենքին համապատասխանության հարցը որոշում է կուսակցությանը գրանցող ընտրական հանձնաժողովը, և կուսակցության կանոնադրության՝ «Կուսակցությունների մասին» սահմանադրական օրենքին անհամապատասխանության դեպքում պետք է մերժի կուսակցության գրանցումը։ Սակայն, նման կարգավորումը տրամաբանական չէ, քանի որ ընտրական հանձնաժողովներն այդ դեպքում կիրականացնեն իրենց իրավասության շրջանակներից դուրս լիազորություն։ Ավելին, որևէ հստակ կառուցակարգ դրա համար նախատեսված չէ, և ընտրական հանձնաժողովներն ապահովված չեն համապատասխան տեղեկատվական, մարդկային և այլ ռեսուրսներով նման լիազորություններ իրականացնելու համար։ Ընտրական օրենսգրքի փոփոխություններով առաջարկվող կանոնակրգման շրջանակներում առաջարկվում է սահամնել, որ կուսակցությունները ընտրություններին մասնակցելու համար առաջադրման փաստաթղթերը ներկայացնելիս պետք է ներկայացնեն նաև կուսակցության կանոնադրության՝ «Կուսակցությունների մասին» սահմանադրական օրենքին համապատասխանության մասին տեղեկանք։ Ուստի, անհրաժեշտ է «Իրավաբանական անձանց պետական գրանցման մասին, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքում սահմանել նշված տեղեկանքը տրամադրելու վերաբերյալ լիազորությունը, ինչպես նաև սահմանել նշված տեղեկանքի տրամադրման կարգը։

**7. «Հայաստանի Հանրապետության քրեական օրենսգրքում փոփոխություններ և լրացում կատարելու մասին» օրենքի նախագծի վերաբերյալ**։

Նախագծով առաջարկվում է ընտրություններին մասնակցող թեկնածուին ինքնաբացարկ ներկայացնելուն կամ մանդատից հրաժարվելուն հարկադրելու համար սահմանել քրեական պատասխանատվություն։Քրեական օրենսգրքում նոր հոդվածի ավելացումը պայմանավորված է ընտրություններին մասնակող թեկնածուներին ինքնաբացարկ ներկայացնելուն կամ մանդատից հրաժարվելուն հարկադրելու դեպքերի կանխարգելմամբ, ահշվի առնելով այն հանգամանքը, որ գործնականում նման դրսևորումներ բազմիցս արձանագրվել են։ Միաժամանակ Նախագծով քրեական օրենսգրքում կիրառվող հասկացությունները համապատասխանեցվում են Ընտրական օրենսգրքում կատարվող փոփոխություններին:

**8. ««Հանրաքվեի մասին» սահմանադրական օրենքում փոփոխություններ և լրացումներ կատարելու մասին» սահմանադրական օրենքի և ««Տեղական հանրաքվեի մասին» օրենքում փոփոխություններ և լրացում կատարելու մասին» օրենքի նախագծերի վերաբերյալ։**

Նախագծով առաջարկվող փոփոխությունները պայմանավորված են Ընտրական օրենսգրքում կատարվող եզրութաբանական փոփոխություններով (տարածքային ընտրական հանձնաժողովները վերանվանվել են ընտրատարածքային ընտրական հանձնաժողովների, «նվիրատվություն» եզրույթը փոխարինվել է «մուծում» եզրույթով)։ Միաժամանակ, նախընտրական քարոզչության համար ծախսվող առավելագույն գումարի չափը հանրաքվեի շրջանակերում առաջարկվում է սահմանել նույն սահմանաչափի շրջանակներում, որը կիրառվում է Ազգայի ժողովի ըտրությունների ժամանակ՝ նվազագույն աշխատավարձի 800 000-ապատիկը՝ գործող 100 000-ապատիկի փոխարեն։ Նշված մոտեցումը հիմնավորվում է նրանով, որ հանրաքվեն նույնպես համապետական քվեարկություն է, և նման պայմաններում հասկանալի չէ նախընտրական քարոզչությանը հատկացվող գումարի տարբեր սահմանաչափել նախատեսելը։

«Հանրաքվեի մասին» սահմանադրական օրենքի 18-րդ հոդվծի 2-րդ մասով սահմանված է, որ հանրակրթական ուսումնական հաստատությունների դահլիճները քարոզչության կողմերին կարող են տրամադրվել միայն ժամը 18:00-ից հետո կամ ոչ աշխատանքային օրերին և միայն այն դեպքերում, եթե տվյալ համայնքում (Երևանի վարչական շրջանում) գոյություն չունեն քարոզչության անցկացման համար համապատասխան այլ դահլիճներ։ Հաշվի առնելով վերջին տարիներին իրականացված լայնածավալ խոշորացումները՝ նշված ձևակերպմամբ սույն դրույթը չի ծառայելու այն նպատակին, որի համար սահմանվել է։ Գործնականում կստացվի իրավիճակ, երբ բազմաբնակավայր համայնքի միայն մեկ բնակավայրում առկա լինի այլ դահլիճ և նույն համայնքի որևէ բնակավայրում հանրակրթական ուսումնական հաստատությունների դահլիճները չեն կարող տրամադրվել։ Վերոգրյալի հաշվառմամբ՝ նախագծով առաջարկվում է «համայնք» եզրույթի փոխարեն կիրառել «բնակավայր» եզրույթը։

**9. «Կոռուպցիայի կանխարգելման հանձնաժողովի մասին» օրենքում լրացումներ կատարելու մասին» օրենքը չեղյալ ճանաչելու մասին»** **«Հայաստանի Հանրապետության ընտրական օրենսգիրք» սահմանադրական օրենքում փոփոխություններ եվ լրացումներ կատարելու մասին» սահմանադրական օրենքում փոփոխություններ կատարելու մասին», «Հանրաքվեի մասին» սահմանադրական օրենքում փոփոխություններ և լրացում կատարելու մասին» սահմանադրական օրենքում փոփոխություններ կատարելու մասին» և «Տեղական հանրաքվեի մասին» օրենքում լրացում և փոփոխություններ կատարելու մասին» օրենքում փոփոխություններ կատարելու մասին» օրենքնեերի նախագծերի վերաբերյալ։**

««Կոռուպցիայի կանխարգելման հանձնաժողովի մասին» օրենքում լրացումներ կատարելու մասին» 2021 թվականի մայիսի 7-ի ՀՕ-208-Ն օրենքը պետք է ուժի մեջ մտներ 2024 թվականի հունվարի 1-ից։ Հաշվի առնելով այն հանգամանքը, որ նշված օրենքով 2024 թվականի հունվարի 1-ից թեկնածուների, ընտրություններին մասնակցող կուսակցությունների՝ իրենց նախընտրական հիմնադրամներ կատարված մուծումների և դրանց օգտագործման վերաբերյալ վերահսկողության լիազորությունը վերապահվում է Կոռուպցիայի կանխարգելման հանձնաժողովին, իսկ Ընտրական օրենսգրքի փոփոխություններով դրանք վերապահվում են վերահսկիչ-վերստուգիչ ծառայությանը, ապա Ընտրական օրենսգրքի փոփոխությունների ընդունման դեպքում այլևս նպատակահարմար չի լինի սույն՝ ընդունված, սակայն դեռևս ուժի մեջ չմտած օրենքի կիրառումը։ Ուստի, ղեկավարվելով «Նորմատիվ իրավական ակտերի մասին» օրենքի 38.1-րդ հոդվածով, որի համաձայն՝ «Նորմատիվ իրավական ակտը չեղյալ է ճանաչվում իրավաստեղծ մարմնի, դրա իրավահաջորդի կամ համապատասխան լիազորություններով օժտված մարմնի համապատասխան նորմատիվ իրավական ակտով, եթե այլևս նպատակահարմար չէ ընդունված, սակայն դեռևս ուժի մեջ չմտած ակտի կիրառումը», առաջարկվում է ««Կոռուպցիայի կանխարգելման հանձնաժողովի մասին» օրենքում լրացումներ կատարելու մասին» 2021 թվականի մայիսի 7-ի ՀՕ-208-Ն օրենքը և հարակից օրենքներում առկա փոխկապակցված դրույթները չեղյալ ճանաչել:

1. **Նախագծերի փաթեթի մշակման գործընթացում ներգրավված ինստիտուտները**

Նախագծերի փաթեթի մշակմանը մասնակցել են ՀՀ կենտրոնական ընտրական հանձնաժողովի և ՀՀ արդարադատության նախարարության ներկայացուցիչները՝ Ընտրական համակարգերի միջազգային կազմակերպության հայաստանյան գրասենյակի (IFES Armenia) տեխնիկական աջակցությամբ: Նախագծերի փաթեթը մշակելիս հաշվի են առնվել նաև քաղաքացիական հասարակության, մասնավորապես, դիտորդական առաքելությամբ զբաղվող հասարակական կազմակերպությունների կարծիքները և դիտարկումները։

**IV. Ակնկալվող արդյունքը**

Փաթեթի ընդունմամբ հնարավոր կլինի կարգավորել նախորդ ընտրությունների ժամանակ ի հայտ եկած խնդիրները, նպաստել ընտրական համակարգի շարունակական կատարելագործմանը, Հայաստանում ձևավորված ժողովրդավարության ամրապնդմանն ու բարելավմանը։ Նախագծերի սույն փաթեթի ընդունումը կնպաստի ընտրությունների պատշաճ կազմակերպման հնարավորությունների ստեղծմանը, նախընտրական քարոզչության ֆինանսական թափանցիկության ապահովմանը և դրա նկատմամբ արդյունավետ վերահսկողությանը, ընտրական գործընթացներին հաշմանդամություն ունեցող անձանց մասնակցության մատչելիությանը։

1. Տես՝ <https://www.arlis.am/DocumentView.aspx?DocID=135487>: [↑](#footnote-ref-1)
2. Տես՝ https://www.venice.coe.int/webforms/documents/default.aspx?pdffile=CDL-AD(2011)020-e: [↑](#footnote-ref-2)
3. Տես՝ <https://www.osce.org/files/f/documents/3/9/383718.pdf>: [↑](#footnote-ref-3)
4. Տես՝ <https://www.arlis.am/DocumentView.aspx?docid=24616>: [↑](#footnote-ref-4)
5. Տես՝ **Nic Cheeseman**, Professor of Democracy at the University of Birmingham, UK, and **Jørgen Elklit**, Professor Emeritus of Political Science at Aarhus University, Denmark. “Understanding and Assessing Electoral Commission Independence: a New Framework”, product of Westminster Foundation for Democracy (WFD), 2020, p. 11 // Աղբյուրը՝ <https://www.wfd.org/what-we-do/resources/understanding-and-assessing-electoral-commission-independence>: [↑](#footnote-ref-5)
6. Տես՝ **Joseph O․** Independence in Electoral Management Electoral Processes Primer 1․ International IDEA, 2021, p. 34. // Աղբյուրը՝ <https://www.idea.int/sites/default/files/publications/independence-in-electoral-management.pdf>: [↑](#footnote-ref-6)
7. Տես՝ <http://cbd.minjust.gov.kg/act/view/ru-ru/112260>: [↑](#footnote-ref-7)
8. Տես՝ <https://matsne.gov.ge/en/document/view/1557168?publication=69>: [↑](#footnote-ref-8)
9. Տես՝ <https://matsne.gov.ge/en/document/download/3031098/1/en/pdf> : [↑](#footnote-ref-9)
10. Տես՝ <https://zakon.rada.gov.ua/laws/show/1932-15/print1443087113377542#Text>: [↑](#footnote-ref-10)
11. Տես՝[https://kqz-ks.org/wp-content/uploads/2017/12/LAW\_NO.\_03\_L-073\_ON\_GENERAL\_ELECTIONS\_IN\_THE\_REPUBLIC\_OF\_ KOSOVO.pdf](https://kqz-ks.org/wp-content/uploads/2017/12/LAW_NO._03_L-073_ON_GENERAL_ELECTIONS_IN_THE_REPUBLIC_OF_%20KOSOVO.pdf): [↑](#footnote-ref-11)
12. Տես՝ <https://kqz-ks.org/wp-content/uploads/2018/01/Rregullore-01_2017.pdf>: [↑](#footnote-ref-12)
13. Տես՝ <https://kqz-ks.org/an/rregullativa-e-brendshme-e-kqz-se/>: [↑](#footnote-ref-13)
14. Վիճակագրական տվյալները վերցրած են IFES-ի հայաստանյան գրասենյակի կողմից պատրաստված՝ «Հայաստանի տեղական ինքնակառավարման մարմինների ընտրություններում գենդերային ներկայացվածության վերաբերյալ ուսումնասիրությունից» (Representation by Gender in Armenian Municipal Elections (2021)), Harout Manougian, IFES Consultant։ [↑](#footnote-ref-14)
15. Ընտրական ցուցակների ձևավորման համար սահմանված է 30 տոկոս քվոտա, իսկ մանդատների նախնական բաշխումից հետո գենդերային քվոտան նվազնում է՝ դառնալով 25 տոկոս։ ԸՕ, հոդվ. 83, մաս 4, հոդվ. 100, մաս 3, հոդվ. 141, մաս 6, 8։ [↑](#footnote-ref-15)
16. Տե'ս «Հայաստանի տեղական ինքնակառավարման մարմինների ընտրություններում գենդերային ներկայացվածության վերաբերյալ ուսումնասիրությունը» (Representation by Gender in Armenian Municipal Elections (2021)), Harout Manougian, IFES Consultant։ [↑](#footnote-ref-16)
17. «Հայաստանի Հանրապետության ընտրական օրենսգիրք» ՀՕ-202-Ն Հայաստանի Հանրապետության սահմանադրական օրենք՝ ընդունված 2016 թվականի մայիսի 25-ին, ուժի մեջ է մտել 2016 թվականի հունիսի 1-ին։ ՀՀՊՏ 2016.05.30/42(1222) Հոդ.456, [www.arlis.am](http://www.arlis.am) [↑](#footnote-ref-17)
18. ««Հայաստանի Հանրապետության ընտրական օրենսգիրք» սահմանադրական օրենքում փոփոխություն­ներ և լրացումներ կատարելու մասին» ՀՕ-54-Ն Հայաստանի Հանրապետության սահմանադրական օրենք՝ ընդունված 2021 թվականի մայիսի 7-ին, ուժի մեջ է մտել 2021 թվականի հունիսի 26-ին։ Միասնական կայք 2021.05.17-2021.05.30, [www.arlis.am](http://www.arlis.am) [↑](#footnote-ref-18)
19. 2021 թվականի մայիսի 7-ի ««Հայաստանի Հանրապետության ընտրական օրենսգիրք» սահմանադրական օրենքում փոփոխություն­ներ և լրացումներ կատարելու մասին» Հայաստանի Հանրապետության սահմանադրական օրենքի 22-րդ հոդվածն ուժի մեջ է մտնելու 2023 թվակաի հունվարի 1-ից։ [↑](#footnote-ref-19)